Menekan Majoriti Senyap Dengan Penindasan Berbentuk Perkauman

Srikandi tertarik dengan dua perenggan ini – yang ditulis oleh orang yang bukan dari kedua-dua kumpulan politik terbesar negara kita, sebab ia membawa banyak isu tersirat:

“Many PH supporters are not aware of this, but the incoming PH government cancelled the RM300 monthly allowance paid out to 70,000 traditional fishermen in June 2018. The rubber price subsidy scheme that kicked in when scrap rubber price dropped below RM2.20 per kilogram was also stopped from June to December 2018. This scheme transferred cash to the accounts of 180,000 rubber smallholders with less than five acres of rubber land whenever the price of scrap rubber dropped below RM2.20.

The reason given for the suspension of these two programmes was that the government did not have enough money. Yet, at the same time, the government settled Goods and Services Tax and income tax refunds amounting to about RM37bn by arranging a special RM30bn dividend payment from Petronas. It is right that these refunds were paid out, but at a time when programmes for the bottom 20% of Malays were being stopped? Was that wise? Did they believe civil servants would not notice the cessation of aid to this segment of the Malays?”

(Dr Jeyakumar Devaraj, rujuk: https://aliran.com/aliran-csi/pakatan-harapan-debacle-a-clash-of-narratives/ )

Saya ada menonton satu video pemimpin kerajaan sebelum ini yang mengatakan kononnya semasa mereka mentadbir, tiada berlaku politik perkauman atau menindas satu-satu kaum. Ini semua bullshit sebab perkauman dan diskriminasi itu dikenakan kepada hanya satu kaum – Melayu, secara halus malah terang-terangan juga.

Bezanya, kebanyakan orang Melayu terutama yang muda-muda yang perasan ‘urban’ masih menjadi ‘majoriti senyap’. Mereka tidak kuat bersuara bagi pihak golongan miskin di luar bandar yang dibuli pentadbiran kerajaan secara diskriminasi perkauman. Ini ditambah pula semua menteri Melayu, juga ahli parlimen Melayu dalam kerajaan juga membutakan mata, memekakkan telinga dan membisukan mulut dengan keluhan para petani, nelayan dan masyarakat luar bandar yang membentuk populasi besar akar umbi orang Melayu.

Ini ditambah lagi, tiada ahli parlimen atau wakil rakyat bukan Melayu dalam kerajaan terutama dari D4P bersuara bagi para petani, nelayan dan orang kampung Melayu ini, namun jika pemimpin Melayu sendiri dalam kerajaan hanya mendiamkan diri, masakan kita nak mengharapkan orang lain membela nasib orang Melayu marhaen ini?

Kenyataan Dr. Jeyakumar ini pun hanya keluar setelah mengulas kegagalan kerajaan lepas. Hanya nak tunjukkan ‘bedah siasat’ bagaimana kerajaan lepas gagal kerana mengamalkan dasar perkauman secara terancang kepada orang Melayu.

Suara orang Melayu marhaen tadi juga selain tidak disambut para pemimpin Melayu dan bukan Melayu, ia teruk didiskriminasi oleh media dan portal. Namun, jika ada perkara negatif berkaitan orang Melayu, ia segera dinaikkan ke media dan portal dan ditularkan.

Maka ia seolah-olah memberi mesej kepada para pemimpin Melayu dan bukan Melayu itu bahawa – orang Melayu tidak bersuara dan selesa ditindas dan itu bukan perkauman. Jika orang bukan Melayu bersuara atas kepentingannya yang diganggu, maka ia disambut oleh wakil rakyat D4P terutamanya dan diwar-warkan oleh media. Jika orang Melayu bersuara, ia dicop rasis dan pemalas.

Dasar-dasar diskriminasi ekonomi termasuk percubaan menjahanamkan aset-aset orang Melayu/muslim seperti Tabung Haji mirip sekali dengan dasar diskriminasi ekonomi oleh penjajah British. Ini kerana kamu dan kamu, walau banyak umpama buih-buih di lautan, jika mundur ekonomi, maka kalian mudah ditekan dan dijajah.

Anak-anak kalian sukar untuk akses kepada pendidikan yang terbaik. Kemunduran ekonomi juga berkadar langsung dengan jenayah dan ketidakstabilan rumahtangga. Pendapatan isi rumah setiap kalian adalah penting – ia adalah simbol kepada kesejahteraan ekonomi masyarakat dan negara.

Maka dengan tertutupnya suara orang Melayu secara begini:

1) Generasi muda Melayu menjadi majoriti senyap
2) Pemimpin Melayu senyap
3) Pemimpin bukan Melayu senyap dan memilih isu
4) Media dan portal tidak melaporkan masalah dan isu-isu berkaitan orang Melayu

…maka para pemimpin Melayu yang bebal di atas, seolah-olah tidak tahu apa yang berlaku di bawah.

Bagaimana untuk melawan penjajahan dan penindasan begini? BERSUARA.

Oleh kerana orang Melayu masih memegang majoriti populasi dalam negara, sepatutnya suara kalian lebih kuat. Di zaman internet, sepatutnya kalian lebih berkuasa. Jangan malu jangan segan. Gunakan media sosial kalian – fesbuk, twitter dan lain-lain sebagai senjata untuk bersuara.

Lawan penindasan secara halus dan terancang ini. Jika kalian bersatu, kita tidak lagi bergantung harap kepada para pemimpin Melayu yang pengecut ini lagi. Kita sendiri boleh berdiri membela nasib kita sendiri.


Sejarah Pencacahan Tatu

Garisan antara seni dan kebodohan memang halus pemisahnya. Disebabkan itu sebuah unsur seni dipandang bodoh oleh sesetengah pihak; begitu juga sebaliknya, yang mana satu perkara bodoh dianggap seni. Namun tatu mempunyai sudutnya sendiri dalam sejarah manusia. Pertama sekali, terdapat perbezaan ketara antara menginai dan mencacah tatu yang memasukkan pigmen dakwat ke dalam kulit. Disebabkan itu juga tatu dipandang negatif sebagai dosa dalam beberapa agama.

Larangan dalam agama Islam boleh disahkan melalu hadis Nabi Muhammad SAW yang dipetik “Daripada Ibnu Umar R.A., sabda baginda: Allah melaknat perempuan yang menyambung rambut dan minta disambungkan rambutnya, perempuan yang membuat tatu dan yang meminta dibuat tatu.’” (Riwayat al-Bukhaari, 5587)

Agama Kristian pula mengesahkan larangannya melalui Kitab Imamat: “Dan sesungguhnya kamu diharamkan memotong daging si mati, mahupun menulis apa-apa pada badan kamu.” – 19:28. Larangan ini berbentuk ekstrim yang memungkinkan pengharaman terhadap menginai pun. Namun terdapat perbezaan pendapat antara fikrah Kristian yang berpendapat Nabi Isa (as) membawa undang-undang baharu, meskipun ada ayat bahawasanya baginda tidak datang untuk menggantikan undang-undang lama.

Memandangkan Kitab Imamat merupakan sebahagian daripada Taurat, maka ia sehabisnya diharamkan bagi agama Yahudi. Untuk tiga agama Ibrahim ini haramkannya, jelas terbukti bahawa sejarah tatu sebenarnya sangat panjang. Tatu didapati diamalkan dalam budaya Eropah Lama yang memumiakan jenazah-jenazah mereka. Pada tahun 2015, sebuah penyelidikan sains menemui dua mumia mempunyai 61 jenis tatu di Alps yang hidup sekitar 3250 S.M.. Di Mesir pun tiada perbezaan juga yang dua mumia ditemui berasal daripada 3351-3017 S.M..

Amalan mencacah ini juga ditemui dalam kalangan orang-orang asli di Taiwan, Asia Tenggara dan Malagasy. Etnik-etnik Austronesia menggunakan teknik mengukir pada ulit daripada duri pokok, tulang ikan atau cangkerang tiram.

Sekitar abad ke-16 pula, pelayar-pelayar Perancis direkodkan menculik seorang wanita Inuit (dan anak perempuannya) dari sebuah tanah di Kanada. Apabila ditayangkan, berduyun-duyun orang datang sehingga semua sanggup membayar pun. Seorang lelaki pun bersuku Inuit diculik seorang lanun Inggeris bernama Sir Martin Frobisher sebelum ditayangkan di London dimana beliau mati kerana penyakit-penyakit di Eropah. Frobisher kemudian menculik sekeluarga lagi untuk tayangan.

Semua dalam kalangan Inuit ini didapati bertatu, mungkin suatu perkara yang janggal dalam kalangan Eropah pada masa itu. Dalam penulisan seorang penjelajah bernama William Dampier pula, seorang hamba dari Mindanao diceritakan sebegini:

“Dia diconteng dari kepala ke dada, bahu dan paha…. Aku tidak boleh mencirikan lukisannya pada mana-mana haiwan. Sebaliknya semua (tatunya) sangat menarik perhatian dengan garisan, ukiran dan bunga-bunga.”

Secara politik pula, kerajaan Jepun dibawah Maharaja Mikado Meiji pernah mengisytiharkan pengharaman yang tidak diubah sehingga 70 tahun lamanaya. Ia merupakan suatu pendekatan sosial oleh Jepun untuk membangunkan sebuah bangsa miripkan barisan konservatif yang tidak dibatasi kegiatan membuang masa. Walaupun pengharaman tersebut dimansuhkan sekitar 1948, bangsa Jepun masih diseragamkan dengan mentaliti tersebut. Semua pekerja di Osaka tidak dibenarkan mentatu (melainkan yang dibuat sebelum perlantikan… yang mesti ditutup dengan kain). Malah pekerja juga disarankan membuang tatu untuk membuat identiti “first impression” yang tiada kaitan dengan yakuza.

Di China pun begitu juga, kerana perbuatan mencacah dipandang negatif hanya untuk banduan sahaja. Dan unsur negatif sebegini turut disaksikan dalam budaya Rom yang mencacah penjenayah dan hamba, suatu perkara yang meresapi dalam budaya-budaya Eropah, Amerika Syarikat dan Australia. Sesiapa yang melarikan diri daripada peperangan akan dicacah dengan tatu. Mungkin disebabkan itu juga, ramai banduan di penjara Amerika misalnya mencacah diri sebagai indikator bilangan tahun dalam penjara.


Boleh Ke Kita Kawal Graviti Macam Dalam Filem Interstellar?

Persamaan Graviti dalam Interstellar. Ada satu soalan menarik mengenai filem Interstellar. Soalannya berbunyi begini, persamaan apa yang diorang cuba nak selesaikan dalam filem Interstellar?’

Persamaan yang cuba untuk dijawab dalam Interstellar adalah persamaan berkaitan dengan graviti, dimana persamaan tersebut diharap (oleh Professor Brand) mampu digunakan untuk mengawal graviti.

Mustahil ke nak kawal graviti?

Cuba lihat dari perspektif ni.

Pada 1865, James Clerk Maxwell telah menghimpunkan persamaan yang menerangkan bagaimana fenomena elektrik dan magnetisme berfungsi. Dari persamaan2 itu, dia telah berjaya menghasilkan persamaan elektromagnetik.

Dengan persamaan Maxwell juga, kita kini telah berjaya “mengawal” fenomena elektromagnet, melahirkan masyarakat moden yang bergantung sepenuhnya kepada fenomena elektromagnetisme.

Harapan saintis, dan idea utama dalam filem Interstellar, adalah untuk menghasilkan persamaan yang membolehkan manusia mengawal graviti, situasi yang sama dengan elektromagnetisme tadi.

Tapi, kenapa kita nak kena kawal graviti?

Dalam Interstellar, bangsa manusia sedang berhadapan dengan krisis global. Manusia tidak mampu hidup dalam Bumi lagi, dan satu-satunya alternatif yang manusia ada adalah untuk mengembara ke angkasa lepas.

Sebagai perbandingan, roket Falcon 9 milik SpaceX memerlukan kira-kira 75,900 gallon bahan api yang terdiri dari cairan oksigen dan kerosene, semata-mata untuk melawan graviti Bumi.

Jadi dalam bahasa mudah, lebih besar kapal angkasa yang ingin manusia bina, lebih besar juga tenaga yang diperlukan untuk mengangkatnya.

Hal ini disahkan oleh Kip Thorne, penerima anugerah Nobel Fizik yang juga penasihat saintifik Interstellar.

“The quest … is to find out if it’s possible to lift those remaining people off the Earth in space colonies. They didn’t have the rocket power to do that. They had the power to build space colonies on Earth but didn’t have the rocket power to lift them off.”

Menurut Thorne lagi, dengan adanya persamaan graviti dalam Interstellar, manusia mampu untuk mengawal interaksi graviti antara Bumi dan kapal angkasa tersebut, dan hal ini mungkin membolehkan manusia untuk berlepas ke angkasa lepas.

Jadi, macam mana nak selesaikan persamaan graviti?

Klimaks filem Interstellar adalah apabila Cooper masuk ke dalam lohong hitam, di mana Cooper dan TARS (robot) berada di dalam lohong hitam, dan TARS berjaya mengekstrak data dari dalam lohong hitam itu sendiri.

Di Bumi pula, anak Cooper, Murph, meneruskan kerja Professor Brand. Professor Brand sebenarnya telahpun berjaya menyelesaikan hampir separuh dari persamaan graviti tersebut, namun ia tidak mencukupi.

Permasalahan yang membelenggu Murph merupakan satu permasalahan sebenar yang membelenggu ahli fizik sekarang, yang dipanggil permasalahan untuk mengkuantumkan graviti.

Kenapa nak kuantumkan graviti?

Sebab, graviti yang kita faham terjadi akibat dari lengkungan ruangmasa. Itu adalah idea yang diilhamkan oleh Einstein dari Teori Relativiti Umumnya. Tapi, Teori Relativiti Umum ini tidak sesuai dengan satu lagi teori fizik, iaitu Teori Kuantum.

Disebabkan ketidaksesuaian ini, saintis telah mencuba bermacam-macam cara untuk mengahwinkan Teori Kuantum dan Teori Relativiti Umum, dan itu melahirkan banyak teori baru, antaranya yang terkenal adalah Teori Tetangsi (String Theory) dan Gegelung Graviti Kuantum (LQG).

Masalah dengan teori-teori ini adalah, ia sekadar matematik di atas kertas.

Selagi mana tiada pencerapan yang membolehkan manusia melihat fenomena graviti dalam keadaan kuantum, selagi itulah teori ini kekal sebagai satu teori matematik.

Hal ini adalah apa yang terjadi kepada Murph – dia tidak mampu untuk meneruskan kajiannya: kerana tiada data yang mengiyakan atau menidakkan teorinya.

Sewaktu Cooper tercampak masuk ke dalam lohong hitam, waktu itu telah digunakan oleh Cooper untuk menghantar data yang diperlukan oleh anaknya.

Dengan koleksi data yang dikumpul oleh TARS, Cooper menghantar data tersebut melalui Teserract, kepada anaknya.

Ini membawa kita kepada persoalan yang terakhir:

Boleh ke manusia kawal graviti?

Jawapan paling mudah, semestinya tidak. Manusia tidak mampu untuk mengawal graviti dalam dunia sebenar, tidak semudah manusia mengawal elektromagnetisme.

Namun begitu, dalam filem Interstellar, Cooper mampu mengawal graviti, dengan bantuan Teserract.

Teserract merujuk kepada entiti 4 dimensi. Dia macam kiub, cuma kiub dalam 3 dimensi, tapi Teserract dalam 4 dimensi.

4 dimensi itu adalah 3 dimensi ruang, dan 1 dimensi masa.

Dengan berbekalkan idea bahawa graviti mampu merentasi ruang dan masa (ini merupakan idea bahawa graviti wujud dalam dimensi yang lebih tinggi), Cooper telah berjaya melakukan kesemua perkara ini:

– Dia berjaya menjatuhkan buku dari rak, yang dibaca oleh anaknya dan menghasilkan perkataan “STAY”.

– Dia berjaya menghantar koordinat NASA kepada dirinya sendiri pada masa lampau dalam bentuk “gravitational anomalies”.

– Dia berjaya menghantar data graviti kuantum yang TARS dapat dari dalam lohong hitam kepada anaknya di Bumi.

Benar, pada akhir Interstellar, kita faham bahawa Cooper adalah “hantu” kepada anaknya sendiri.

Kesemua fenomena diatas berlaku dengan anggapan bahawa graviti mampu berinteraksi melepasi batas ruang dan masa, di atas satu dimensi lain yang tidak diketahui bagaimana ia berfungsi.

Hal ini sesuai dengan idea dari Teori Tetangsi itu sendiri – alam ini sebenarnya wujud lebih dari 4 dimensi yang kita kenal – untuk lebih spesifik, 10 atau 11 dimensi, bergantung kepada model Teori Tetangsi yang kita rujuk.


Al-Ma’thurat: Amalan Tarekat Syadzili Hassan Al-Banna Dalam Haraki Ikhwanul Muslimin

Para pelajar terutama yang bersekolah di sekolah berasrama atau pelajar yang sering menyertai usrah pasti amat kenal dengan satu kitab kecil yang dinamakan sebagai Risalah al-Ma’thurat. Al-Ma’thurat berasal dari perkataan Arab iaitu “Ma’thur” dan “Athar”. Zikir atau wirid ma’thur pula bermaksud, “Sesuatu amalan yang lahir dari al-Quran dan Sunnah Rasulullah”.

Amalan membaca zikir serta wirid al-Ma’thurat pada waktu pagi dan petang ini sebenarnya mempunyai perkaitan dengan sejarah Tarekat asy-Syadziliyyah. Untuk memahaminya dengan lebih mendalam, elok kita ketahui dahulu apa itu Tarekat Sufi asy-Syadzili ini.

Tarekat Syadzili ini adalah Tariqah Ahlul Maghrib kerana ianya berkembang pesat di barat wilayah Islam iaitu dari Mesir hingga ke Morocco (Maghribi). Tarekat ini diasaskan oleh Imam Abul Hassan asy-Syadzili. Berikut merupakan sanad emas Tarekat Syadzili ini :-

Nabi Muhammad
Saiyidina Ali bin Abi Talib
Saiyidina Hassan bin Ali
Syeikh Abu Muhammad Jabir bin Abdullah
Syeikh Said al-Ghazawani
Syeikh Abu Muhammad Fath al-Su’ud
Syeikh Abu Muhammad Said
Syeikh Abul Qasim Ahmad bin Marwani
Syeikh Sayyid Ishaq Ibrahim al-Basri
Syeikh Zainuddin al-Qazwini
Syeikh Syamsuddin
Syeikh Muhammad Tajuddin
Syeikh Nuruddin Abul Hassan Ali
Syeikh Fakhruddin
Syeikh Taqiuddin al-Fuqayr
Syeikh Abdul Rahman al-Madani
Syeikh Abdul Salam bin Mashish
Imam Abul Hassan asy-Syadzili

Manakala sanad Tarekat Syadzili dari jurai lain pula adalah sebegini :-

Nabi Muhammad
Saiyidina Ali bin Abi Talib
Syeikh Hasan al-Basri
Syeikh al-Ajami
Syeikh Daud at-Tai
Syeikh Ma’ruf al-Kharkhi
Syeikh Sirri as-Saqati
Syeikh asy-Shibli
Syeikh at-Tartusi
Syeikh Abul Hasan al-Hukkari
Syeikh Abu Said al-Mubarak
Syeikh Abdul Qadir al-Jailani
Syeikh Syuaib Abu Madyan
Syeikh Muhammad Salih
Syeikh Muhammad bin Harazim
Syeikh Abdul Salam Mashish
Imam Abul Hasan asy-Syadzili

Nama penuh pengasas Tarekat Syadzili ialah Abul Hassan asy-Syadzili bin Abdullah Abdul Jabbar bin Tamim bin Hurmuz bin Hatim bin Qusay bin Yusuf bin Yusya’ bin Ward bin Bathal bin Ahmad bin Muhammad bin Isa bin Muhammad bin Saiyidina Hassan bin Saiyidina Ali dan Saiyidatina Fatimah al-Zahra binti Rasulullah.

Imam Abul Hassan asy-Syadzili ini lahir pada tahun 1196 dan meninggal dunia pada tahun 1258. Beliau merupakan Ulama Sufi termasyhur dari Morocco. Beliau terkenal dengan kitab berjudul Hizb Bahr iaitu sebuah kitab himpunan wirid dan zikir bagi Ahli Sufi. Tarekat Syadzili amat dipengaruhi oleh ilmu Tasawwuf Imam al-Ghazali melalui karyanya Ihya’ Ulumuddin.

Imam Abul Hassan asy-Syadzili kemudiannya melantik Imam Abul Abbas al-Mursi sebagai Khalifah Tarekat Syadzili. Imam Abul Abbas al-Mursi ini lahir di Murcia, Andalucia, Sepanyol pada tahun 1219 dan meninggal dunia pada tahun 1287. Imam Abul Abbas al-Mursi memiliki ramai murid antaranya Imam al-Busiri iaitu seorang ulama Sufi berbangsa Berber Bani Sanhaji yang lahir pada tahun 1211 dan meninggal dunia pada 1294. Imam al-Busiri terkenal dengan karyanya iaitu Qasidah Burdah.

Imam Abul Abbas al-Mursi pula kemudiannya melantik Imam Ibn Ataillah as-Sakandari sebagai Khalifah Tarekat Syadzili yang seterusnya. Imam Ibn Ataillah as-Sakandari lahir pada 1259 dan meninggal dunia pada tahun 1310. Beliau berasal dari Iskandariah, Mesir dan mengajar di Masjid al-Azhar, Mesir. Beliau terkenal dengan Kitab al-Hikam iaitu karya Tasawwuf aras tinggi.

Kitab al-Hikam Ibn Ataillah as-Sakandari ini disyarah oleh Imam Ahmad Zarruq iaitu ulama berbangsa Berber Bani Barnusi yang lahir pada tahun 1442 dan meninggal dunia pada tahun 1493. Imam Ahmad Zarruq adalah sezaman bahkan sahabat kepada Imam Muhammad al-Jazuli iaitu seorang lagi ulama Sufi berbangsa Berber Bani Jazulah yang terkenal dengan karyanya yang berjudul Dalail al-Khairat.

Kesemua Imam Tarekat Syadzili ini beraqidah Ahlus Sunnah Wal Jamaah mengikut manhaj Imam Abul Hassan Asyaari dan bermazhab Maliki dalam Fiqh. Selain bidang tasawwuf, para ulama Syadziliyyah ini juga pakar dalam hal ehwal fiqh Malikiyyah, Akidah, Tafsir, Hadis dan sebagainya. Bahkan, kebanyakkan Ulama Hadis akan berbaiat dengan Tarekat Syadzili.

Selain kitab Qawaid Tasawwuf, Imam Ahmad Zarruq juga terkenal dengan karyanya yang berjudul Safinah an-Naja liman Ila Allah iltaja’ (Bahtera Penyelamat Bagi Mereka Yang Menuju Kepada Allah) yang juga dikenali sebagai Wazifah Zaruqqiyyah. Ianya merupakan kitab himpunan zikir harian dalam Tarekat Syadzili.

Daripada Wazifah Zaruqiyyah inilah Syeikh Hassan al-Banna menyusun risalah al-Ma’thurat yang terkenal itu. Syeikh Hassan al-Banna yang lahir pada tahun 1906 di Mesir ini mengambil baiat Tarekat Syadzili daripada gurunya iaitu Syeikh Abdul Wahhab bin Syeikh Hassanain al-Husofi. Bagi Syeikh Hassan al-Banna, tarbiyah sufi untuk rohani amatlah penting bagi membangunkan semula umat Islam selepas kejatuhan Khilafah Uthmaniyyah pada 1924.

Syeikh Hassan al-Banna mengasaskan Haraki Ikhwanul Muslimin pada tahun 1928 untuk tujuan dakwah berunsurkan kesufian. Mereka fokus kepada isu-isu pendidikan agama dan khidmat sosial bagi melawan kerosakkan tamadun yang dibawa oleh penjajah British di Mesir pada ketika itu. Apabila jemaah Ikhwanul Muslimin semakin ramai, maka barulah mereka mula mengorak langkah melawan penjajah British secara langsung dalam arena politik.

Dalam kitab Muzakkirat ad-Dakwah wad-Da’iyyah, Syeikh Hassan al-Banna berkata, “Tidak syak bahawa dengan ilmu Tasawwuf, golongan sufi telah mencapai martabat yang tinggi dalam membaiki jiwa dan mengubatinya, dalam menjadi penawar kepada penyakit jiwa dan menjadi doktor dalam bidang kerohanian, yang tidak dicapai oleh para murobbi yang bukan dari kalangan golongan sufi.”

Kepincangan masyarakat Islam turut melibatkan masalah kerohanian. Dakwah semata-mata dengan perkataan tidak banyak membantu dalam menyembuhkan penyakit rohani masyarakat Islam. Ini kerana, penyakit rohani perlu dirawat dengan manhaj Tarbawi Nabawi iaitu dakwah dengan kalam dan ahwal (keadaan hati). Proses tarbiah sufi mempunyai dasar dan manhaj yang bersambung salasilahnya kepada Rasulullah.

Para murabbi sufi yang mewarisi manhaj Nabawi secara muktabar sanadnya ini adalah ahli-ahli yang berkelayakan dalam bidang tarbiah kerohanian umat Islam. Bahkan, ianya sangat perlu kepada masyarakat Islam secara umum dan para pendakwah secara khusus. Syeikh Hassan al-Banna sentiasa memerlukan nasihat khusus dari ulama turath yang Sufi terutamanya di al-Azhar agar dakwahnya terus berkembang. Antara ulama tersebut yang beliau dampingi ialah Syeikh Yusuf Ad-Dijiwi, Syeikh Muhammad Hafiz At-Tijani, Syeikh Abdul Fattah Abu Ghuddah dan selainnya.

Setelah berlalunya zaman pimpinan Syeikh Hasan Al-Banna dan Syeikh Umar At-Tilmisani dan gerakan Ikhwanuk Muslimin kian besar, masyarakat Islam hanya kenal Ikhwanul Muslimin dari sudut politik sahaja tanpa sedar bahawa asas pembentukkan Ikhwanul Muslimin sebenarnya adalah Tarbiyyah Sufiyyah.

Sedangkan Syeikh Hassan al-Banna sering menegaskan bahawa “Haqiqatuna as-Sufiyyah” yang bermaksud “Intipati Ikhwanul Muslimin ini asasnya adalah tarbiyyah tradisi ahli sufi terdahulu”. Syeikh Said Hawwa, seorang ulama Sufi yang aktif mengembangkan dakwah di Syria banyak menerapkan unsur kesufian dalam Ikhwanul Muslimin khususnya melalui kitab beliau Tarbiyyatuna Ar-Ruhiyyah.

Syeikh Abu al-Hasan Ali an-Nadwi memuji manhaj dakwah Syeikh Hassan al-Banna dalam at-Tafsir as-Siyasi lil Islam :-

“وقد حدثني كبار رجاله و خواص أصحابه أنه بقى متمسكا بهذة الأأشغال و الأوراد إلى آخر عهده
“Pemimpin besar dan teman-teman rapatnya memberitahuku bahawasanya beliau (Syeikh Hasan al-Banna) sentiasa berpegang dengan wirid-wirid dan amalannya (Tarikat Syadzili) sehingga akhir usianya.

* Sebarang soal jawab dan perkongsian boleh follow penulis di https://instagram.com/khairiasyraf_17

RUJUKAN
– An-Nafahat ar-Rabbaniyyah al-Aliyyah, Ustaz Tengku Ahmad Saufi
– Mukadimah al-Ma’thurat
– rajamukhlis.blogspot.com


Sejarah Azan Dan Iqamat

Azan mula disyariatkan pada tahun kedua Hijriah. Mulanya, pada suatu hari Nabi Muhammad SAW mengumpulkan para sahabat untuk memusyawarahkan bagaimana cara memberitahu masuknya waktu solat dan mengajak orang ramai agar berkumpul ke masjid untuk melakukan solat berjamaah. Di dalam musyawarah itu ada beberapa usul. Ada yang mengusulkan supaya dikibarkan bendera sebagai tanda waktu solat telah masuk. Apabila bendera telah berkibar, hendaklah orang yang melihatnya memberitahu kepada umum. Ada juga yang mengusulkan supaya ditiup trompet seperti yang biasa dilakukan oleh pemeluk agama Yahudi.

Ada lagi yang mengusulkan supaya dibunyikan loceng seperti yang biasa dilakukan oleh orang Nasrani. Ada seorang sahabat yang menyarankan bahawa kala waktu solat tiba, maka segera dinyalakan api pada tempat yang tinggi dimana orang-orang dapat dengan mudah melihat ketempat itu, atau setidak-tidaknya asapnya dapat dilihat orang walaupun ia berada ditempat yang jauh. Yang melihat api itu dinyalakan hendaklah datang menghadiri solat berjamaah. Semua usul yang diajukan itu ditolak oleh Nabi SAW, tetapi beliau menukar lafaz itu dengan Assolatu jami’ah (marilah solat berjemaah). Lantas, ada usul dari Umar Al-Khattab jikalau ditunjuk seseorang yang bertindak sebagai pemanggil kaum Muslim untuk solat pada setiap masuknya waktu solat. Kemudian saranan ini agaknya dapat diterima oleh semua orang dan Nabi Muhammad SAW juga menyetujuinya.

Asal Usul Azan berdasar Hadits

Lafaz azan tersebut diperoleh dari hadits tentang asal usul azan dan iqamah:

Abu Dawud mengisahkan bahwa Abdullah bin Zaid berkata sebagai berikut:

“Ketika cara memanggil kaum muslimin untuk solat dimusyawarahkan, suatu malam dalam tidurku aku bermimpi. Aku melihat ada seseorang sedang menenteng (membawa) sebuah loceng. Aku dekati orang itu dan bertanya kepadanya apakah ia ada maksud hendak menjual loceng itu. Jika memang begitu aku memintanya untuk menjual kepadaku saja. Orang tersebut malah bertanya,” Untuk apa? Aku menjawabnya, “Bahwa dengan membunyikan loceng itu, kami dapat memanggil kaum muslim untuk menunaikan solat.” Orang itu berkata lagi, “Maukah kau kuajari cara yang lebih baik?” Dan aku menjawab “Ya!” Lalu dia berkata lagi dan kali ini dengan suara yang amat lantang:

Allahu Akbar Allahu Akbar
Asyhadu alla ilaha illallah
Asyhadu anna Muhammadar Rasulullah
Hayya ‘alash sholah (2 kali)
Hayya ‘alal falah (2 kali)
Allahu Akbar Allahu Akbar
La ilaha illallah

Ketika esoknya aku bangun, aku menemui Nabi Muhammad.SAW, dan menceritakan perihal mimpi itu kepadanya, kemudian Nabi Muhammad. SAW, berkata, “Itu mimpi yang sebetulnya nyata. Berdirilah disamping Bilal dan ajarilah dia bagaimana mengucapkan kalimat itu. Dia harus mengumandangkan azan seperti itu dan dia memiliki suara yang amat lantang.” Lalu aku pun melakukan hal itu bersama Bilal.” Rupanya, mimpi serupa dialami pula oleh Umar dan dia juga menceritakannya kepada Nabi Muhammad SAW.

Asal Usul Iqamah

Setelah lelaki yang membawa loceng itu melafazkan azan, dia diam sejenak, lalu berkata: “Kau katakan jika solat akan didirikan:
Allahu Akbar, Allahu Akbar

Asyhadu alla ilaha illallah
Asyhadu anna Muhammadar Rasulullah
Hayya ‘alash sholah
Hayya ‘alal falah
Qod qomatish sholah (2 kali), ertinya “Solat akan didirikan”
Allahu Akbar, Allahu Akbar
La ilaha illallah

Begitu subuh, aku mendatangi Rasulullah SAW kemudian kuberitahu beliau apa yang kumimpikan. Beliaupun bersabda: “Sesungguhnya itu adalah mimpi yang benar, insya Allah. Bangkitlah bersama Bilal dan ajarkanlah kepadanya apa yang kau mimpikan agar diazankannya (diserukannya), karena sesungguhnya suaranya lebih lantang darimu.” Ia berkata: Maka aku bangkit bersama Bilal, lalu aku ajarkan kepadanya dan dia yang berazan. Ia berkata: Hal tersebut terdengar oleh Umar bin al-Khaththab ketika dia berada di rumahnya. Kemudian dia keluar dengan selendangnya yang menjuntai. Dia berkata: “Demi Dzat yang telah mengutusmu dengan benar, sungguh aku telah memimpikan apa yang dimimpikannya.” Kemudian Rasulullah SAW bersabda: “Maka bagi Allah-lah segala puji.”

– Hadits Riwayat Abu Dawud (499), at-Tirmidzi (189) secara ringkas tanpa cerita Abdullah bin Zaid tentang mimpinya, al-Bukhari dalam Khalq Af’al al-Ibad, ad-Darimi (1187), Ibnu Majah (706), Ibnu Jarud, ad-Daruquthni, al-Baihaqi, dan Ahmad (16043-redaksi di atas). At-Tirmidzi berkata: “Ini hadits hasan shahih”. Juga dishahihkan oleh jamaah imam ahli hadits, seperti al-Bukhari, adz-Dzahabi, an-Nawawi, dan yang lainnya. Demikian diutarakan al-Albani dalam al-Irwa (246), Shahih Abu Dawud (512), dan Takhrij al-Misykah (I: 650).

Lafaz Azan terdiri dari 7 bahagian:

Allahu Akbar, Allahu Akbar (2 kali)
“Allah Maha Besar, Allah Maha Besar”

Asyhadu alla ilaha illallah (2 kali)
“Aku bersaksi bahwa tiada Tuhan selain Allah”

Asyhadu anna Muhammadar Rasulullah (2 kali)
“Aku bersaksi bahwa Muhammad adalah Rasul Allah”

Hayya ‘alash sholah (2 kali)
“Mari menunaikan salat”

Hayya ‘alal falah (2 kali)
“Mari meraih kemenangan”

Ashsalatu khairum minan naum (2 kali)
“Shalat itu lebih baik daripada tidur” (hanya diucapkan dalam azan Subuh)

Allahu Akbar, Allahu Akbar (1 kali)
“Allah Maha Besar, Allah Maha Besar”

Lailaha ilallah (1 kali)
“Tiada Tuhan selain Allah”

Menjawab Azan

Apabila kita mendengar suara azan, kita disunnahkan untuk menjawab azan tersebut sebagaimana yang diucapkan oleh muazin, kecuali apabila muazin mengucapkan “Hayya alash shalah”, “Hayya alal falah”, dan “As shalatu khairum minan naum” (dalam azan Subuh).

Bila muazin mengucapkan “Hayya alash shalah” atau “Hayya alal falah”, disunnahkan menjawabnya dengan lafazh “La haula wa la quwwata illa billahil ‘aliyyil ‘azhim” yang artinya “Tiada daya dan tiada kekuatan kecuali dengan pertolongan Allah”.

Dan bila muazin mengucapkan “Ashsalatu khairum minan naum” dalam azan Subuh, disunnahkan menjawabnya dengan lafaz “Shadaqta wa bararta wa ana ‘ala dzalika minasy syahidin” yang artinya “Benarlah engkau dan baguslah ucapanmu dan saya termasuk orang-orang yang menyaksikan kebenaran itu”.

Ayat di dalam Al-Quran yang terkait dengan azan (seruan):

Allah menyeru (manusia) ke Darussalam (surga), dan menunjuki orang yang dikehendaki-Nya kepada jalan yang lurus (Islam).
Yunus 10:25

Hai orang-orang yang beriman, penuhilah seruan Allah dan seruan Rasul apabila Rasul menyeru kamu kepada suatu yang memberi kehidupan kepada kamu, ketahuilah bahwa sesungguhnya Allah membatasi antara manusia dan hatinya dan sesungguhnya kepada-Nyalah kamu akan dikumpulkan.
Al Anfaal 8:24

Hai kaum kami, terimalah (seruan) orang yang menyeru kepada Allah dan berimanlah kepada-Nya, niscaya Allah akan mengampuni dosa-dosa kamu dan melepaskan kamu dari azab yang pedih. Dan orang yang tidak menerima (seruan) orang yang menyeru kepada Allah maka dia tidak akan melepaskan diri dari azab Allah di muka bumi dan tidak ada baginya pelindung selain Allah. Mereka itu dalam kesesatan yang nyata.”
Al Ahqaaf 46:31-32

Azan itu adalah satu seruan kepada manusia untuk melaksanakan solat. Renungkanlah setiap bait azan itu, semoga kita lebih sedar akan seruan untuk kita mengEsakan Allah, melaksanakan sunnah rasulNya, menjalankan solat dan menuju kemenangan. InsyaAllah.


Sindrom Carpal Tunnel

Anda terlalu banyak menghabiskan masa bermain telefon pintar? Menggunakan komputer dalam masa yang lama? Tugas harian melibatkan tangan dan mesin gegaran? Mempunyai simptom iaitu rasa kebas bila melakukan ujian mengesan sindrom ini?

Awas dengan risiko penyakit ini.

Pernahkah anda terbangun malam atau awal pagi sekitar jam 2- 3 pagi akibat rasa tidak selesa atau kebas pada bahagian tangan?  anda merasa kebas di bahagian tangan iaitu pada ibu jari, jari telunjuk dan sebahagian daripada jari manis?

Jika jawapan anda “ya”, anda mungkin mempunyai masalah Sindrom Carpal Tunnel.

Sindrom Carpal Tunnel adalah satu keadaan dimana berlaku tekanan secara berpanjangan kepada saraf Median (Median Nerve) di pergelangan tangan seseorang.  Saraf Median pada pergelangan tangan terhimpit dalam tempoh yang berbeza-beza (minggu, bulan dan tahun) turut diistilahkan sebagai Cumulative Trauma Disorders.

Carpal Tunnel adalah saluran sempit yang dikelilingi oleh tulang dan ligamen di sebelah telapak tangan anda. Apabila saraf Median ditekan, ianya akan menyebabkan termasuk rasa kebas, kesemutan/ berdenyut dan rasa lemah/kelesuan di tangan dan pergelangan. Tendon pada kawasan terlibat akan menjadi bengkak dan menekan pada saraf Median.

Dalam kes-kes yang kronik, otot pada pangkal ibu jari akan mengecut (thenar muscle atrophy’) and kekuatan ibu jari juga akan merosot (abductor muscle weakness). Ini menyebabkan pesakit mungkin mengalami masalah untuk menggunakan tangan di mana sudu, garpu, senduk dan sebagainya jatuh semasa pesakit menggunakannya ( Khoo Y.K, 2013).

Punca dan Penyebab

Majoriti kes sindrom ini disebabkan oleh pergerakan sama yang berpanjangan dan berterusan, postur tangan tidak sihat, tekanan berlebihan ( perbuatan menekan pada permukaan keras) dan penggunaan mesin melibatkan getaran.

Apa-apa yang menekan atau mengganggu saraf median di ruang terowong karpal boleh menyebabkan sindrom ini. Fraktur/kepatahan pada pergelangan tangan menyempitkan terowong karpal dan merengsa/iritasi saraf, begitu juga dengan pembengkakan dan keradangan yang disebabkan oleh rheumatoid arthritis.

Kebiasaannya, tidak ada hanya satu penyebab sindrom carpal tunnel. Gabungan faktor yang berisiko menyumbang kepada perkembangan keadaan sindrom ini. Faktor kesihatan dan gayahidup juga menjadi penyumbang kepada risiko sindrom ini seperti pengambilan nikotin, garam yang tinggi dan obesiti.

Masalah hormone pembesaran, proses penuaan yang menyebabkan ‘Osteoarthritis’ dan masalah penyakit metabolic seperti kencing manis dan gout juga mempengaruhi risiko penyakit ini. Ia dua kali ganda lebih kerap berlaku kepada wanita berbanding lelaki dan dalam 80 peratus kes dan pesakit berusia lebih daripada 40 tahun.

Rawatan dan fasa penyembuhan

Pertamanya, pesakit perlu berhenti melakukan sesuatu proses kerja yang menyebabkan tekanan pada saraf. Sekiranya dia masih perlu bekerja, pemakaian splint membantu untuk mengurang tekanan pada saraf semasa melakukan kerja-kerja. Penggunaan splint pada pergelangan tangan untuk mengehadkan pergerakan dan mengurangkan tekanan pada saraf median.

Jika penyakit ini dapat dikesan lebih awal, ianya boleh dirawat tanpa proses pembedahan. Keadah fisioterapi seperti terapi wax, Urutan Transverse friction, senaman yang mengikut saranan pakar fisioterapi seperti nerve gliding exercises boleh mengurangkan sindrom ini pada peringkat awal.

Sekiranya pesakit tidak bertindak balas terhadap proses rawatan diatas, suntikan steroid akan diberikan untuk mengurangkan keradangan pada bahagian saraf median yang telah terhimpit.

Pembedahan mungkin perlu dilakukan apabila splinting dan fisioterapi tidak berjaya atau terdapat ketumbuhan di dalam pergelangan tangan pesakit. Ia melibatkan prosedur dimana pesakit akan membuat luka pada bahagian pergelangan tangan pesakit untuk memotong ‘transverse carpal ligament’ dan seterusnya membebaskan saraf ini dari terus terhimpit.

Boleh ikut dalam gambar ini untuk menguji adakah anda mempunyai simptom sindrom ini.

Sekiranya anda banyak menggunakan anggota pergelangan tangan dalam kehidupan seharian, merasakan nyeri dan kebas selepas melakukan ujian diatas, adalah baik untuk rujuk pada doktor.

Saya juga sarankan anda untuk lakukan aktiviti senaman regangan melibatkan pergelangan tangan semasa dan selepas melakukan kerja.

Boleh rujuk laman web KKM untuk senaman regangan yang disarankan. http://www.myhealth.gov.my/rawatan-fisioterapi-di-dalam-carpal-tunnel-syndrome-cts/

RUJUKAN:


Bahasa Tsat: Rumpun Austronesia Di China

China ataupun nama rasminya “Republik Rakyat China (RRC)” adalah sebuah negara di benua Asia Timur. Negara seluas 9.71 juta km² yang berpenduduk 1.44 bilion orang itu bersempadan dengan Korea Utara, Rusia, Mongolia, Kazakhstan, Kyrgyzstan, Tajikistan, Afghanistan, Pakistan, India, Nepal, Bhutan, Myanmar, Laos dan Vietnam.

Untuk pengetahuan semua, sebanyak 241 bahasa sedang dituturkan di negara tersebut. Antara bahasa yang terdapat di sana adalah Bahasa Tsat. Persoalannya, apakah itu Bahasa Tsat?

APAKAH ITU BAHASA TSAT?

Bahasa Tsat adalah sebuah bahasa yang dituturkan oleh 4000 daripada 6000 orang Utsul di kawasan paling selatan Pulau Hainan. Dalam bahasa, Tsat dikelaskan sebagai keluarga Austronesia.

BAHASA NADA

Bahasa Tsat adalah antara bahasa yang mempunyai nada dalam keluarga Austronesia. Menurut Kamus Dewan Edisi Keempat, “nada” ditakrifkan sebagai “bunyi suara yang melahirkan atau membayangkan sesuatu perasaan atau sikap”.

Terdapat lima (5) nada dalam Bahasa Tsat. Nada tersebut adalah tinggi, menurun, menaik, rendah dan sederhana. Kelima-lima nada tersebut masing-masing ditandakan dengan nombor iaitu 55, 42, 24, 11 dan 33. Makna akan berubah sepenuhnya sekiranya tersalah nada.

PERALIHAN BUNYI DARI PROTO-CHAMIK

Proto-Chamik (PC) adalah kajian bahasa purba yang telah melahirkan bahasa moden iaitu Tsat, Cham, Aceh dan sebagainya. Untuk pengetahuan, PC adalah anak kepada Proto-Malayo-Polinesia (PMP) di mana PMP adalah anak kepada Proto-Austronesia (PAN).

Contoh perkataan yang terdapat dalam Proto-Chamik adalah *lima, *jala:n dan *bɔh. Ketiga-tiga perkataan purba itu masing-masing membawa maksud “lima”, “jalan” dan “buah”.

Perkataan *lima adalah antara yang diwarisi dalam Bahasa Tsat. Perkataan purba tersebut telah berubah menjadi “ma33”. Mereka tidak kehilangan bunyi “li”. Mereka mengekalkan bunyi “ma” lalu diikuti oleh nada sederhana.

Perkataan *jala:n telah berubah menjadi “kia55 la:n11”. Bunyi “ja” dalam Proto-Chamik berubah menjadi “kia” manakala bunyi “la:n” dikekalkan. Bunyi “kia” dan “la:n” masing-masing diikuti oleh nada tinggi dan rendah.

Perkataan *bɔh telah berubah menjadi “pʰo55”. Bunyi Hentian Dua Bibir Tidak Bersuara [p] telah berubah menjadi Hentian Dua Bibir Beraspirasi Tidak Bersuara [pʰ]. Bunyi “pʰo” diikuti oleh nada tinggi.

CONTOH AYAT DALAM BAHASA TSAT

Antara perkataan yang terdapat dalam Bahasa Tsat adalah “ʔa11”, “ka:n33” dan “ŋa:n33”. Ketiga-tiga perkataan tersebut masing-masing membawa maksud “ayah”, “ikan” dan “tangan”.

Contoh ayat dalam Bahasa Tsat untuk perkataan “ʔa11” adalah “ʔa11 sa33 sa:ŋ33”. Ayat tersebut membawa maksud “Rumah ayah”. Secara harfiahnya, ayat tersebut berbunyi “ayah punya rumah”. Perkataan “ʔa11” adalah sepadan dengan perkataan “abah” dalam Bahasa Melayu.

Contoh ayat dalam Bahasa Tsat untuk perkataan “ka:n33” adalah “ʔia33ʔbeʔ24 sa33 ka:n33”. Ayat tersebut membawa maksud “Ikan sungai”. Secara harfiahnya, ayat tersebut berbunyi “sungai punya ikan”. Perkataan “ka:n33” adalah sepadan dengan perkataan “ikan” dalam Bahasa Melayu.

Contoh ayat dalam Bahasa Tsat untuk perkataan “ŋa:n33” adalah “ŋa:n33 kau33 kiʔ24”. Ayat tersebut membawa maksud “Tangan saya sakit”. Secara harfiahnya, ayat tersebut berbunyi “tangan saya sakit”. Ketiga-tiga perkataan tersebut adalah sepadan dengan perkataan “tangan”, “aku” dan “sakit” dalam Bahasa Melayu.

BAHASA YANG TERHAMPIR

Secara teorinya, bahasa yang terhampir dengan Bahasa Tsat adalah Aceh dan Cham. Ketiga-tiga bahasa tersebut adalah bahasa Chamik. Sila bandingkan perkataan dalam Proto-Chamik dengan ketiga-tiga bahasa tersebut.

Proto-Chamik: *lima
Bahasa Tsat: ma33
Bahasa Aceh: limong
Bahasa Cham: lamư

Proto-Chamik: *jala:n
Bahasa Tsat: kia55 la:n11
Bahasa Aceh: ret
Bahasa Cham: jalan

Proto-Chamik: *bɔh
Bahasa Tsat: pʰo55
Bahasa Aceh: boh
Bahasa Cham: bôh

Adakah anda nampak persamaannya? Untuk pengetahuan perkataan “boh” dalam Bahasa Aceh membawa maksud “telur”.

AKHIR KATA

Kesimpulannya, itu adalah antara maklumat tentang Bahasa Tsat. Masa berlalu, bahasa ini telah mengalami penadaan (tongenesis) kerana pengaruh sekeliling.

Apakah yang kami tertinggal tentang Bahasa Tsat? Harap berikan ulasan anda di dalam ruangan di bawah.

RUJUKAN

National Bureau of Statistics of China. Dicapai pada 28hb Julai 2020 dari http://data.stats.gov.cn/easyquery.htm?cn=C01

List of countries and dependencies ranked by area. Dicapai pada 28hb Julai 2020 dari https://www.worldometers.info/geography/largest-countries-in-the-world/

Most Populous Countries in the World (2020). Dicapai pada 28hb Julai 2020 dari https://www.worldometers.info/population/most-populous-countries/

China and its Neighbours: troubled relations. Dicapai pada 28hb Julai 2020 dari http://www.eu-asiacentre.eu/pub_details.php?pub_id=46

20 countries most languages. Dicapai pada 28hb Julai 2020 dari https://www.vistawide.com/languages/20_countries_most_languages.htm

Dewan Bahasa dan Pustaka: Nada. Dicapai pada 28hb Julai 2020 dari https://prpm.dbp.gov.my/Cari1?keyword=nada

ABVD: Proto-Chamik. Dicapai pada 28hb Julai 2020 dari https://abvd.shh.mpg.de/austronesian/language.php?id=738

ABVD: Hainan Cham. Dicapai pada 28hb Julai 2020 dari https://abvd.shh.mpg.de/austronesian/language.php?id=361

Contact Induced Variation and Syntactic Change in the Tsat of Hainan. Dicapai pada 28hb Julai 2020 dari http://www.journals.linguisticsociety.org/proceedings/index.php/BLS/article/viewFile/1033/815


Captain Cold Dan Code Of Honor

Captain Cold atau lebih dikenali sebagai
Leonard Snart adalah musuh yang tidak asing dalam The Flash. Digelar sebagai
Blue Iceman, The Man Who Mastered Absolute Zero, dan Citizen Cold mempunyai
senjata yang digelar sebagai Cold Gun. Senjata kriogenik yang mampu membeku
sesuatu sasaran. Dingin dan sentiasa membuat perkiraan dalam melakukan jenayah,
itu adalah cara terbaik untuk Captain Cold melakukan jenayah.

Dalam sejarah supervillain, Captain Cold memegang kod etika – Code of Honor iaitu tiada dadah, tiada keganasan melampau dan tidak membunuh wanita atau kanak-kanak. Kod tersebut dipatuhi di dalam kumpulan supervillainnya – The Rogues. Dianggotai Captain Cold sebagai ketua, Trickster, Heat Wave, Weather Wizard, Golden Glider dan juga Captain Boomerang mematuhi etika tersebut. Mereka mengikut etika tersebut dengan harapan merendahkan risiko hukuman di Iron Heights Penintentiary.

Captain Cold didorong melakukan jenayah atas tiga perkara iaitu wang, wanita dan juga keinginan untuk menewaskan The Flash. Berbekalkan naluri dan Cold Gunnya, sepanjang karier jenayah Captain Cold berjaya mengubahsuai senjatanya :

Ketika peristiwa Gorilla Warfare, Captain Cold dan The Rogues menyelamatkan tebusan yang ditangkap oleh Gorilla Grodd. Cold berjaya mencipta struktur ais yang besar bagi membolehkan Mirror Master menyelamatkan tebusan ke dalam dunia cermin. Tebusan diselamatkan setelah mereka ‘dirompak’.

Captain Cold sewaktu kecil telah dibesarkan oleh ayahnya yang kaki pukul bersama adiknya, Lisa Snart. Setiap masa mereka berdua didera dan yang sering menjadi masa ialah Cold kerana dia melindungi Lisa.

Trauma yang dialami oleh Cold menyebabkan dia mencipta Code of Honor. Konsep ini jika dilihat sebenarnya adalah untuk kepentingan peribadi. Satu Code of Honor berbeza dari kod undang-undang yang lain. Juga tersirat dan tidak jelas serta bersifat objektif. Kemungkinan pandangan setiap orang berbeza. Kebiasaannya Code of Honor mengandungi unsur seperti keberanian, kejujuran dan belas kasihan. Boleh dikatakan juga Code of Honor adalah maruah bagi seseorang.

Secara asasnya, Code of Honor adalah bertujuan untuk melindungi. Code of Honor seringkali meletakkan piawaian yang cukup tinggi untuk sesuatu kumpulan, sekiranya anda tidak dapat mencapai piawaian minimum, maka anda akan dikategorikan sebagai liabiliti untuk sesuatu kumpulan kerana tidak mematuhi Code of Honor. Seseorang yang gagal mematuhi Code of Honor juga akan kehilangan hormat dari ahli yang lain, hak untuk menghormati sebagai seseorang yang setara. Code of Honor juga diibaratkan sebagai ‘kad keahlian’. Untuk mendapatkan ‘kad keahlian’, maka anda perlu mengikuti sesuatu kriteria. Kegagalan mematuhi piawaian akan menyebabkan anda gagal menyertai kumpulan tersebut.

Tidak dinafikan lagi, Captain Cold memegang etika Code of Honor tidak boleh dikatakan sebagai satu perlambangan yang baik. Ia tidak boleh dikuatkuasakan sebagai cara hidup kerana ia dilakukan atas nama jenayah. Sejak kecil kita didedahkan dengan cara hidup yang berbeza dengan orang lain. Dan prinsip yang anda pegang selama ini mungkin adalah Code of Honor anda tanpa anda sedari. Jika prinsip yang anda pegang tidak melanggar etika dan agama, itu sudah cukup buat anda.


Baghdad Sebuah Kota Buku Yang Dirindui…

Suatu ketika lama dahulu, Baghdad merupakan sebuah kota buku dan syurga loka para peniaga buku. Menurut ahli geografi Islam Ahmad ibn Abi Ya’qub yang melawat kota itu dalam tahun 891, menyatakan terdapat lebih dari 100 buah kedai buku.

Biasanya terletak di tingkat atas deretan rumah kedai di jalan-jalan yang sempit dan lorong-lorong bazar. Di tingkat itu juga tempat tinggal pemilik kedai buku berserta dengan keluarganya. Malah berkumpul juga para penyalin manuskrip dan jurutulis mahir yang membentuk sebuah skriptorium!

Dicelahan lorong bazar itu berdiri sebuah kedai buku yang ulung dan besar dengan limpahan khazanah manuskrip kertas kekulit yang bermutu, seringkali disinggahi oleh golongan elit yang kaya dan para ilmuan yang terbaik. Kedai buku mewah ini kepunyaan Abu Yaʻqūb ibn ʼIsḥāq al-Warrāq al-Baghdadi.

Anaknya dengan nama Muḥammad b. Abī Yaʿqūb Isḥāq al-Warrāq yang lebih dikenali dengan gelaran Ibn al-Nadīm inilah yang memberikan buku bibliografi Islam yang pertama kali dengan senarai ribuan judul manuskrip di dalam kitabnya al-Fihrist.

Dikarang pada tahun 987 merupakan sebuah rujukan penting dalam peradaban Islam. Dalam kata pengantarnya, Ibn al-Nadim menulis:

“Inilah indeks buku-buku dari semua negara, baik Arab mahupun bukan Arab yang masih wujud dalam bahasa dan tulisan Arab untuk setiap cabang ilmu pengetahuan dengan keterangan mengenai penyusun dan kelas pengarangnya berserta dengan silsilah, tarikh lahir, jangka hayatnya, masa meninggalnya, tempat bermastautinnya, serta jasa-jasa dan kekurangan mereka sejak mula ilmu pengetahuan itu ditemui sehinggalah zaman kita sekarang ini.”

Betapa kaya buku-buku yang disenaraikan dapat disaksikan dalam Kitāb al- Fihrist ini. Ia merangkumi karya sebelum Islam, Syriac, Yunani, Sanskrit, Latin dan Parsi dalam merancakkan ketamadun Islam. Malah senarai karya di kalangan ilmuan Islam juga tidak kurang hebatnya dalam mengambarkan dunia keilmuan Islam ketika itu.

Tidak ada tamadun yang berkembang maju tanpa adanya peradaban tulisan dan bahasa. Tetapi ratusan tahun kemudian, dibelahan dunia Timur, seorang yang bernama Hang Nadim telah dibunuh disebabkan kebijaksanaanya. Ironinya nama mereka hampir sama!


Wisma Putra: Wira Di Sebalik Tabir

Krisis Covid-19 memaksa seluruh dunia berdepan situasi yang amat sukar. Malah, suka atau tidak mahupun bersedia atau tidak, krisis ini telah banyak mengubah landskap ekonomi, politik dan sosial masyarakat.

Malaysia bertuah kerana menjadi antara negara yang berupaya tangani pandemik ini dengan baik, biarpun terpaksa berdepan situasi ekonomi dan politik yang mencabar. Kerajaan Malaysia yang baru terbentuk perlu melalui ‘baptism of fire’ demi memastikan negara kekal stabil semasa mengharungi fasa-fasa sukar ini.

Dalam 3 bulan kebelakangan ini khususnya, agensi-agensi seperti Jabatan Perdana Menteri, Kementerian Kewangan, Kementerian Kesihatan dan Kementerian Dalam Negeri sentiasa menjadi tumpuan media.

Namun sebetulnya, ada satu lagi Kementerian yang telah memainkan peranan yang cukup penting semasa krisis ini iaitu Kementerian Luar Negeri atau Wisma Putra yang diterajui DS Hishammuddin Tun Hussein. Peranan yang dimainkan Kementerian ini bukan kecil. Sebab itulah, tidak keterlaluan untuk menganggap Wisma Putra sebagai wira tidak didendang.

Paling utama ialah usaha Menteri Luar memperbaiki hubungan dua hala terutama dengan China, UAE, Arab Saudi dan India yang mana hubungan Malaysia dengan keempat-empat negara ini agak tegang sewaktu pemerintahan kerajaan sebelumnya.

Hubungan yang kembali akrab ini dapat dilihat menerusi beberapa siri bantuan yang disumbangkan oleh negara-negara ini termasuk:

1. China menyumbang lebih 700,000 peralatan perubatan.

2. UAE menyumbang lebih 7 tan bantuan perubatan.

3. Arab Saudi menyumbang lebih 7 juta barangan perubatan pelbagai guna.

4. India membenarkan 18 pesawat Malaysia memasuki negaranya untuk membawa keluar lebih 3,000 rakyat Malaysia yang terkandas.

Tidak cukup sekadar itu, menerusi keakraban Malaysia dengan banyak negara juga, Wisma Putra dapat menghubungkan beberapa kementerian tempatan dengan kementerian dan agensi di luar negara seterusnya menjalinkan pelbagai bentuk kerjasama.

Hasilnya, Malaysia bukan sahaja berjaya membawa balik lebih 20,000 rakyat Malaysia di 73 buah negara di seluruh dunia, malah kita dapat melaksanakan beberapa lagi kerjasama penting dengan negara luar termasuk dalam usaha membangunkan vaksin Covid-19 serta bekerjasama dengan UAE dan United Kingdom dalam bidang pendidikan serta ekonomi.

Yang disenaraikan ini hanya sebahagian. Kesimpulannya, sumbangan besar Wisma Putra yang diterajui DS Hishammuddin semasa krisis Covid-19 ini sama sekali tidak boleh dinafikan oleh mana-mana pihak.

Sekalung tahniah dan terima kasih kepada DS Hishammuddin serta seluruh warga Wisma Putra atas segala usaha untuk kembali melonjakkan nama Malaysia di mata dunia.

Semoga kecemerlangan ini dapat diteruskan demi kepentingan rakyat dan negara. InsyaAllah!


Mawas Pun Alami Sakit Kusta?

Baru-baru ini, satu laporan akhbar menyebut dua koloni mawas yang ditemui saintis di Taman Negara Cantanhez (Guinea-Bissau) dan Taman Negara Tai di Ivory Coast. Spesies ini dipanggil Mawas Kusta ini menderita lesion kulit menakutkan dan bahagian badan yang mereput.

Penyakit kusta atau nama lainnya penyakit Hansen ialah sejenis penyakit yang dicetuskan oleh jangkitan bakteria Mycobacterium leprae. Penyakit ini memberi kesan kepada saraf, kulit, mata dan bahagian dalam hidung. Penyakit ini dikatakan berasal dari India kira-kira 4,000 tahun lalu dan menjelang 1200 Masihi, terdapat 19,000 buah hospital kusta di Eropah.

Hari ini, penyakit kusta boleh dirawat dengan syarat ia dikesan dan pesakit mendapat rawatan awal. Tetapi menurut Profesor Fabian Leendertz dari Institut Robert Koch, memberi antibiotik kepada chimpanzi-chimpanzi liar merupakan satu cabaran kepada pasukan perubatan.

Tetapi sampel penyakit kusta yang diambil daripada primat-primat ini didapati bukan dari populasi manusia. Kesimpulan ini dibuat dalam satu kajian sekumpulan saintis dari Pusat Ekologi dan Pemuliharaan, Universiti Exeter, England. Kajian yang diterbitkan dalam jurnal Nature mendapati penyakit ini telah berlegar dalam banyak haiwan liar berbanding apa yang dijangka mereka.

Penulis kajian Dr Kimberly Hockings menyatakan penyakit kusta ini mula dikesan dalam populasi chimpanzi di Guinea-Bissau. Simptom kusta yang dialami hampir sama dengan simptom yang dialami oleh pesakit kusta biasa. Penularan penyakit ini turut dikesan menerusi bedah siasat seekor chimpanzi betina yang sudah berusia dan sampel tahi seekor chimpanzi dewasa.

Dan perlu diingat, penyakit kusta sudah dapat dikawal menerusi pengenalan antibiotik sejak tahun 80-an lagi. Dalam sesetengah kes, jangkitan penyakit Hansen dibawa oleh haiwan seperti tupai merah di Britain atau armadilo di benua Amerika.

Pakar genetik evolusi Profesor Anne Stone percaya penyakit kusta sebenarnya sudah wujud berjuta-juta tahun lalu dan telah menjangkiti spesies primat sebelum kemunculan manusia. Dan di sebalik kemajuan dalam bidang perubatan, Pertubuhan Kesihatan Sedunia (WHO) merekodkan lebih 200,000 kes kusta di India setiap tahun.

RUJUKAN

Cowie, Ashley. (2021, 15 Oktober). Squirrels, Armadillos and Now Apes Have Leprosy. Ancient-Origins.


Dinasti Sui: Dinasti Paling Pendek Dalam Sejarah China

Dinasti Sui mungkin tidaklah berdiri begitu lama. Namun, dinasti diraja ini memberikan kesan yang cukup signifikan terhadap kebudayaan China setelah lama memori seputar para pemerintahnya sirna. Rakyat jelata menyikapi tindakan-tindakan dua orang maharaja yang memerintah dinasti ini dengan sokongan dan juga penentangan.

Sebahagian daripada projek yang dilaksanakan oleh para pemerintah Dinasti Sui kekal wujud sehingga kini sekaligus membolehkan para pelancong dan rakyat negara China sendiri mengingati detik-detik yang berlalu sepanjang berdirinya dinasti ini.

Dinasti Sui diasaskan oleh Yang Jian (juga dikenali sebagai Maharaja Wen dari Dinasti Sui), pada tahun 581 Masehi. Sebelum Dinasti Sui ditubuhkan, China melalui sebuah zaman yang dikenali sebagai zaman Dinasti-Dinasti Utara dan Selatan, di mana pada waktu ini, negara tersebut terbahagi kepada beberapa buah negara berbeza.

Maharaja Wen pada asalnya adalah seorang pegawai yang berkhidmat untuk Dinasti Zhou Utara, dinasti yang memerintah hampir kesemua wilayah utara China dan memusatkan kuasanya di Chang’an. Yang Jian merupakan seorang panglima yang berbakat dan kuasa serta pengaruh beliau semakin meningkat apabila puterinya dikahwini oleh pewaris takhta Dinasti Zhou Utara, iaitu Yuwen Yu (yang kelak menjadi Maharaja Xuan dari Dinasti Zhou Utara)

MAHARAJA WEN MENUMPAHKAN PERHATIAN KE WILAYAH SELATAN

Menantu lelaki Yang Jian iaitu Maharaja Xuan dicatatkan sebagai seorang pemerintah yang bersikap acuh tidak acuh. Pada tahun 579M, iaitu hanya setahun setelah beliau ditabalkan sebagai maharaja, Maharaja Xuan turun takhta dan menyerahkan kuasa kepada puteranya, Yuwen Yan yang baru berusia 6 tahun.

Yuwen Yan memakai gelaran Maharaja Jing dari Zhou Tara. Maharaja Xuan mangkat pada tahun 580M dan hal ini membuka peluang buat Yang Jian untuk merampas kuasa dengan bertindak menjadi pemangku maharaja baru (Maharaja Jing). Pada tahun berikutnya, Yang Jian mula mengatur rancangan untuk mer4mpas kuasa, mengambil alih takhta untuk dirinya sendiri dan seterusnya menubuhkan Dinasti Sui.

Walaupun Dinasti Zhou Utara menguasai bahagian utara China, wilayah-wilayah selatan negara itu diperintah oleh Dinasti Chen. Setelah selesai menjamin kedudukannya sebagai maharaja dengan membvnuh 59 orang kerabat diraja Zhou Utara, Maharaja Wen mengalihkan perhatiannya ke selatan.

Dengan hasrat untuk menaklvki wilayah-wilayah selatan, Maharaja Wen menghimpunkan bala t3ntera bersaiz gergasi yang jumlahnya mencecah setengah juta orang. Begitu juga dengan armada perang yang besar saiznya. Sepanjang berlayar menuruni Sungai Yangzte, angkatan t3ntera Sui dengan mudah menangani sebarang penentangan yang dihadapi dan dalam masa tiga bulan, ibu kota Chen yang terletak di Jiankang berjaya ditawan. Lantaran itu pada tahun 589M, China sekali lagi disatukan di bawah sebuah pemerintahan tunggal.

PENCAPAIAN-PENCAPAIAN DINASTI SUI

Walaupun Dinasti Sui hanya berdiri bermula dari tahun 581M sehingga 618M, banyak sumbangan signfikan yang diberikan olehnya terhadpa sejarah China. Misalnya, banyak projek pembinaan dimulakan di zaman pemerintahan dinasti ini. Projek pembinaan yang paling penting adalah pembinaan Terusan Besar. Projek mega ini dilaksanakan oleh Maharaja Yang, maharaja kedua bagi dinasti ini.

Terusan ini menghubungkan Sungai Kuning dengan Sungai Yangzte. Ia memainkan peranan yang sangat penting di zaman dinasti-dinasti terkemudian, seperti Dinasti Yuan dan Dinasti Ming, dinasti yang mengubah laluannya ke ibu kota mereka, Beijing.

Apapun, dengan besarnya kos bagi menjalankan projek ini di samping hakikat bahawa ia dibina dengan menggunakan tenaga bvruh p4ksa, pembinaan Terusan Besar yang dilaksanakan oleh maharaja ini kurang disenangi oleh rakyat jelata.

Selain itu, dinasti juga melaksanakan beberapa pembaharuan dalam struktur pentadbirannya. Sebagai contoh, Sistem Lapangan Samarata yang diperkenalkan sekitar sekurun sebelum itu disebarluaskan ke seluruh China pada tahun 582M di zaman pemerintahan Dinasti Sui.

Sistem ini bertujuan melindungi petani-petani kecil daripada pemilik-pemilik tanah yang mempunyai kuasa yang besar, dengan kaedah memperuntukkan sebidang tanah kepada petani kecil di mana petani ini perlu mengerjakan tanah tersebut sepanjang usia bekerjanya. Apabila petani tersebut bersara ataupun meninggal dunia, pihak kerajaan akan mengambil semula tanah itu dan meninggalkan sebahagian kecil daripadanya untuk diwarisi oleh zuriat petani itu tadi. Sistem ini sangat masyhur hinggakan ia turut diamalkan oleh dinasti seterusnya, iaitu Dinasti Tang.

KEMPEN-KEMPEN KET3NTERAAN DAN KETUMBANGAN DINASTI SUI

Dinasti Sui juga memahat memorinya menerusi kempen-kempen ket3nteraan yang dilancarkan ke atas wilayah-wilayah jiran. Di wilayah selatan, Sui memer4ngi pasukan t3ntera Vietnam dan berjaya meluaskan penguasaan China ke atas Annam di utara dan Champa di selatan negara itu.

Sementara itu, pencapaian pasukan t3ntera Sui tidak begitu memberangsangkan dalam kempen mem3rangi Kerajaan Goguryeo di Korea. Mereka melancarkan ser4ngan sebanyak tiga kali, namun setiap satunya berjaya dipatahkan oleh pasukan t3ntera Korea.

Kegagalan kempen ket3nteraan ke atas Goguryeo merupakan faktor utama yang menyumbang kepada ketumbangan Dinasti Sui. Pemberontakan mula tercetus pada tahun 613M dan berlanjutan sehingga 618M, tahun di mana Maharaja Yang terbvnuh dalam sebuah kejadian ramp4san kuasa.

Walaupun maharaja Sui yang baru, iaitu Maharaja Gong diangkat oleh Li Yuan (pengasas Dinasti Tang) sebagai maharaja pada tahun 617M, beliau tidak lain tidak bukan hanyalah maharaja boneka dan kuasanya hanya diperakui di kawasan-kawasan yang berada di bawah kawalan langsung Li Yuan. Selepas Maharaja Yang mangkat pada tahun 618M, Maharaja Gong menyerahkan takhta kepada Li Yuan yang kemudiannya menubuhkan Dinasti Tang.

TERJEMAHAN:
Wu Mingren. (25 Mei 2018). The Sui Dynasty: 37 Years, Two Emperors and One Grand Canal. Ancient Origins.
https://www.ancient-origins.net/history-important-events/sui-dynasty-emperors-grand-canal-0010102


Perbezaan Antara Taiwan Dan China

Sudah 70 tahun bermula era pemerintahan Komunis yang bermula pada 1949 di Tanah Besar China. Tempoh yang lebih lama bertahannya dari era kerajaan Barisan Nasional di Malaysia. Dan semestinya bila disebut negara China, mesti kita terbayang akan susur galur sejarah mereka yang sangat unik bermula dari sebelum masihi lagi sehingga kini. Segala jatuh bangun dan pertukaran pelbagai dinasti di zaman feudal menjadikan mereka pada hari ini. Jangan kita lupakan hubungan baik mereka bersama Malaysia bukan dimulakan pada era permodenan bermula pada 1974, tetapi hubungan China dan Tanah Melayu ini lebih lama lagi sebelum munculnya Kesultanan Melayu Melaka di Tanah Melayu.

Sebenarnya, tahun 1949 ini dianggap sebagai zaman
kegelapan China oleh pejuang demokrasi. Sebelum 1949, Dinasti Qing masih lagi
memerintah Tanah Besar China yang akhirnya digantikan oleh Parti Kuomintang (Baca Ini:  https://www.thepatriots.asia/dr-sun-yat-sen-dan-kuomintang/).
Maka
setelah memerintah dengan  nama Republik
China (Republic of China-ROC) selama 40 tahun, akhirya pada tahun 1949, tentera
Komunis diketuai oleh Ma Zaedong telah menggulingkan Parti Nasional China ini
dalam perang saudara yang penuh berdarah dan kejam.

Parti Komunis yang telah menggulingkan Parti
Kuomintang telah menubuhkan Republik Rakyat China (People’s Republic of
China-PRC). Maka inilah yang menerajui negara China sehingga kini. Jadi, adakah
Parti Kuomintang telah habis seluruhnnya? Jawapannya tidak. Saki baki mereka
yang tidak dibunuh yang diketuai oleh Chiang Kai-shek telah lari meninggalkan
Tanah Besar China dan pergi ke sebuah kepulauan yang berhampiran yang dikenali sekarang
dengan nama Taiwan.

Taiwan yang dahulunya dikenal sebagai Formosa adalah
sebuah kepulauan yang pernah menjadi Republik Formosa sekitar tahun 1895 dan
republik di bawah Dinasti Qing yang paling singkat selepas diserahkan pada
Jepun pada 23 Mei 1895 iaitu pada tahun yang sama juga. Kepulauan yang jaraknya
100 batu dari China telah menjadi destinasi pelarian bagi saki baki Parti
Kuomintang. Kepulauan ini pernah dijajah oleh beberapa negara termasuklah
China, Belanda dan Jepun kerana ia merupakan pusat dagangan dan pengangkutan
utama ke Tanah Besar China.

Evolusi negara Taiwan bermula apabila pada 1980-an
berlaku beberapa perubahan demokrasi menjadi situasi agak rumit ketika itu.
Permulaannya pada 1996 apabila Taiwan melalui proses pemilihan Presiden pertama,
menjadikan negara pulau ini dekat dengan polisi-polisi Amerika Syarikat.

Kita perlu tahu bahawa selepas Parti Komunis
menguasai China, negara negara Barat sangat takut akan pengaruh Komunis yang
akan bertumbuh menjadi kuasa besar di Asia melebihi pengaruh demokrasi di
negara negara serantau. Disebabkan itu, negara negara demokrasi serantau
terpaksa mengurangkan komunikasi dengan Taiwan demi menjaga hubungannya dengan
China sebagai sebuah negatra besar.

Amerika Syarikat juga pernah mempunyai dasar lama
untuk tidak mempunyai hubungan dengan kepimpinan Taiwan selama 40 tahun sebelum
ia tertabal apabila Presiden Taiwan, Tsai Ing-wen yang menghubungi Donald Trump
untuk mengucapkan tahniah atas kemenangannya dalam pemilihan Presiden.
Begitulah betapa kuatnya pengaruh China dalam menentukan siapa kawan dan siapa
lawan. Itu belum kita sebutkan dari sudut ekonomi antara blok Kapitalis dan
Komunis ini.

Sepanjang abad ke 20, Komunisme telah muncul sebagai
ancaman kepada kuasa Barat. Banyak Perang Dingin yang berlaku untuk
menghapuskan penyebaran fahaman ini yang diasaskan oleh Karl Marx dan telah
mula diterapkan ketika Revolusi Bolshevik pada 7 November 1917.

Jika pernah kita menonton sukan Olimpik, kita pasti
melihat ada satu negara yang tertulis Chinese Taipei. Mesti kita tertanya-tanya
kenapa Taiwan diletakkan nama sebagai Chinese Taipei tetapi tidak Taiwan? Jika
kita memahami konteks dari sudut sejarah seperti yang telah ditulis di atas,
maka kita akan tahu kenapa ia digelar sebegitu.

Pada asalnya PRC dan ROC memang diletakkan sekali di
bawah satu jawatankuasa yang sama iaitu Jawatankuasa Olimpik China (China
Olympic Committee). Hubungan yang kompleks antara kedua dua buah negara ini
perlu diwujudkan satu entiti untuk menyertai acara di peringkat kebangsaan seperti
Sukan Olimpik. Masing masing mengakui kedaulatan ke atas Taiwan samada ROC atau
PRC. Tetapi ia tidak bertahan lama. Pada tahun 1976, PRC yang berkuasa ke atas
China tidak membenarkan mana mana entiti untuk menggunakan perkataan ‘China’
termasuklah Taiwan sendiri.

Disebabkan pengharaman ini, maka ROC yang menguasai
Taiwan telah memboikot sukan Olimpik dengan tidak menghantar penyertaan
mewakili Taiwan. Tetapi pemboikotan ini tidak lama. Pada tahun 1984, Taiwan
kembali menyertai Olimpik. Taiwan perlu memikirkan sebuah nama yang tidak ada
sangkut paut dengan China untuk menunjukkan bahawa Taiwan bukan dibawah
pemerintahan Tanah Besar China, lebih sepesifik di bawah PRC.

Selepas mengadakan perbincangan yang agak lama, maka
ROC mengambil keputusan untuk menggunakan nama Chinese Taipei kerana ia
menggambarkan sempadan wilayah ROC yang jelas dengan tidak melibatkan PRC di
Tanah Besar China. Di sini juga menjadi titik penting menunjukkan kedaulatan
Taiwan di bawah ROC dan bebas merdeka dari Tanah Besar China. Keputusan
pengubahan nama ini diterima oleh PRC yang berpengkalan di Beijing.

Jadi, jika ditanya apakah perbezaan antara Taiwan
dan China? Dari segi bangsa, boleh dikatakan tiada beza kerana dari susur galur
bangsa yang sama. Tetapi jika disebut dari sudut politik, maka itulah yang
membezakan mereka. Asas perjuangan juga berbeza di antara Demokrasi dan
Komunis. Bagi PRC, Komunisme itulah adalah demokrasi sama seperti demokrasi
yang dipraktikkan di negara negara Barat. Perbincangan lebih lanjut berkenaan
ini akan diteruskan dalam artikel seterusnya.

RUJUKAN:

1. Roy, Denny (2003). Taiwan: A Political
History. Ithaca, New York: Cornell University Press

2. What Is Chinese Taipei? (2018). https://www.economist.com/the-economist-explains/2018/04/09/what-is-chinese-taipei


Alfhild: Jelitawan Antara Kerabat Diraja dan Dunia Perlanunan

Isi 1 = Alvida dalam One Piece
Isi 2 = Variasi ejaan Alvida
Isi 3 = Maksud nama Alfhildr
Isi 4 = Menelusuri pemasukan hikayat Alfhild dalam buku-buku perlanunan
Isi 5 = Menelusuri riwayat hidup lanun wanita, Alfhild
Isi 6 = Cadangan Bacaan Tambahan

1. “Iron Mace” Alvida bukan sahaja lanun pertama yang muncul dalam anime One Piece, malah juga merupakan lanun wanita pertama yang ditampilkan. Namun, tahukah anda, Alvida adalah salah satu watak di dalam One Piece yang disadur dari lanun sebenar iaitu Alfhild?

2. Alvida, merupakan variasi ejaan dari lanun wanita dicatatkan oleh Saxo Grammaticus yang berjudul Gesta Danorum. Antara ejaan lain adalah Alwilda, Alvilda, Alvild, Alvilde, Alfhilda, Avilda, Alvida, Altilda dan Aelfhild.

3. Diambil dari bahasa Norse Lama, Alfhidr terdiri dari perkataan ‘alfr’ yang bermaksud elf (pari-pari kecil yang berkuasa magis) dan ‘hildr’ yang bermaksud pertempuran (battle).

4. Sebelum kita telusuri riwayat hidup lanun wanita yang bernama Alfhild, mari kita singkap bagaimana Alfhild mula diperkenalkan di dalam buku-buku perlanunan.

Pada lewat abad ke-12, Saxo Grammaticus menulis sebuah buku sejarah 16 jilid yang berjudul Gesta Danorum. Grammaticus yang merupakan seorang sejarawan dan penyair ini mungkin menetap di Sjaelland. Grammaticus seorang yang terpelajar, kerana “Grammaticus” itu sendiri bermaksud “yang dipelajari”.  Jilid ketujuh Gesta Danorum mengandungi sebuah kisah mengenai seorang puteri dari Goth yang menjadi lanun iaitu Alfhild. Dan kemudian, pada tahun 1555, Olaf Magnus memasukkan hikayat Alfhild ini ke dalam Historia de Gentibus Septentrionalibus atau Sejarah Orang-Orang Utara karangannya. Dan kemudian lagi, 300 tahun berlalu tanpa ada seorang pun yang memasukkan kisah Alfhild dalam buku perlanunan.

Namun, pada 1837, terbit sebuah buku karangan Charles Ellms yang berjudul The Pirates Own Book. Alfhild muncul dalam bab pertama buku tersebut, namun memandangkan Ellms bersandar pada versi Olaf Magnus tidak kepada Saxo Grammaticus, maka penceritaannya mengandungi maklumat yang kurang tepat.

Tidak ada penceritaan yang muncul melainkan setelah lama sejak kematian Alfhild, kerana beliau hidup pada abad ke-9, dan kepelbagaian pendapat pula merumuskan Alfhild wujud di antara abad ke-5 hingga abad ke-12.

5. Alfhild merupakan puteri kepada Siward, seorang Raja Goth. “Beliau sentiasa menyelubungkan wajahnya dalam jubahnya, atau tidak nanti kejelitaan beliau akan menggejolakkan syahwat orang lain.” Keperawanan seseorang dijaga dengan rapi pada zaman ini, dan sebagai seorang puteri, Alfhild mungkin akan menjadi isteri kepada seseorang yang dikehendaki oleh ayahnya demi memeterai persekutuan dengan pihak lelaki tersebut. Atas sebab ini, Siward “menghumbannya ke dalam jagaan yang sangat rapi, dan meletakkan 2 ekor ular berbisa demi melindungi kesuciannya dengan perlindungan reptilia tersebut…” Ayahandanya juga mengumumkan bahawa “jika mana-mana lelaki cuba memasukinya [kamar Alfhild] dan gagal, dia mesti terus menyerahkan kepalanya untuk dipancung dan disula.” (Saxo Grammaticus dalam Druett, 32-33)

Pastinya hal ini memerlukan lelaki yang gagah berani untuk melepasi jagaan rapi tersebut, atau bersifat berani menghadapi kematian semata-mata untuk mendapatkan gadis jelita. Namun, ramai pemuda yang mencuba, dan kesemuanya gagal hinggalah Putera Alf, Putera Raja Sigar dari Denmark, memberi perhatian kepada tugas ini.

“Kemudian Alf… menyangka bahawa kepayahan cubaan tersebut hanya membuatkannya menjadi kelihatan lebih mulia, lantas mengisytiharkan dirinya sebagai seorang pelamar, dan disuruh untuk menundukkan binatang-binatang buas yang berjaga di kamar si gadis; menurut titah, perkahwinan dengan si gadis tersebut merupakan hadiah buat orang yang berjaya menundukkannya.” (Saxo Grammaticus dalam Druett, 33)

Baik para pengawal Alfhild dan baik nasib kemungkinan gagal Alf tidak berjaya menggugat putera yang “ulung dalam semangat dan ketampanan” ini. Bagaimana mungkin tugas ini lebih sukar berbanding apa yang dia lakukan sebagai pelangsung hidup? Dia “mengabadikan hidupnya pada pengembaraan (yang pastinya melibatkan pertempuran). Dalam kata lain, dia adalah seorang Viking, dan menyerang, menjarah dan merampas merupakan pekerjaan yang berbahaya.” (Saxo Grammaticus dalam Druett, 32)

Di samping ketampanannya, Alf memiliki kebijaksanaan yang tidak dimiliki oleh para pelamar Alfhild sebelum ini. Pertama sekali, Alf membalut “tubuhnya dengan kulit binatang yang penuh dengan darah” untuk membuatkan ular-ular tersebut bertindak liar dan berlawanan dengan sifat alami mereka. Dia juga membawa sepasang penyepit pada sebelah tangan dan lembing di sebelah yang lain. Penyepit tersebut menyepit “seketul besi merah-panas”, dan apabila ular tersebut membuka rahangnya, Alf memasukkan penyepit tersebut “ke dalam ngangaan ular”. Dia juga menusukkan lembingnya “ke dalam mulut ular itu sebaik sahaja ular tersebut luka dan menggeliat kesakitan.” Berjaya membunuh kedua-dua pengawal tersebut, Alf pun melepasi cabaran dan menantikan ganjarannya – si gadis jelita Alfhild. (Saxo Grammaticus dalam Druett, 33)

Siward menyangka bahawa perkahwinan Alfhild dengan Alf akan menjadi sebuah penyatuan yang indah, namun dia tetap mahu puterinya itu gembira.

“Dia hanya akan menerima lelaki yang puterinya membuat pilihan bebas dan muktamad untuk dijadikan sebagai suaminya.” (Saxo Grammaticus dalam Druett, 34)

Pernyataan yang dibuat oleh Siward ini tidaklah asing. Para wanita Norse memiliki hak untuk menolak pelamar yang layak, namun banyak hikayat mempamerkan si jelita menerima untuk mengahwini perwira yang merisikokan jiwa dan raga untuknya. Maka, semua orang menyangkakan Alfhild menerima pelamaran Alf dan menghadiahkan Alf dengan hadiah pertunangan lazim, iaitu sebilah pedang. Manakan tidak, mengapa tidak mengagumi seorang lelaki yang setampan yang cocok dengan kejelitaannya, lelaki yang gagah berani dan bijak?

Akur terhadap harapan masyarakat kelihatannya bertentangan dengan fahaman Alfhild, kerana beliau kemudian mengenakan pakaian maskulin dan keluar ke laut untuk menjarah dan merampas. Atau sebagaimana disebutkan oleh Olaf Magnus:

“Kerana beliau lebih cenderung kepada kehidupan gagah-berani berbanding hidup bersenang-senang hinggakan apabila beliau boleh menikmati kesenangan kekerabatan diraja; atas tarikan kegilaan wanita, beliau tiba-tiba menerjah memasuki kecamuk perang. Azamnya untuk kekal suci (perawan) begitu kuat hinggakan beliau menolak kesemua lelaki dan penuh bertekad untuk tidak mengadakan hubungan dengan mana-mana lelaki; namun kemudian dari itu beliau menyamai, atau bahkan menjangkaui kegagah-beranian lelaki dalam dunia perlanunan.” (Druett, 35)

Saxo tidak pernah menerangkan bagaimana Alfhild mampu menjadi seorang lanun yang berjaya, kerana beliau kurang dalam semua kemahiran yang diperlukan untuk meredah laut dan bertempur. Entah bagaimana, beliau memperoleh pengetahuan tentang cara mengendalikan bot atau kapal, untuk mengemudi dan menavigasi menerusi matahari dan bintang-bintang, tanda-tanda kawasan (landmark) diketahui oleh semua pelaut, ombak-ombak dan arus-arus laut, serta corak-corak migrasi kawanan burung. Beliau dan krunya yang juga para wanita, belajar cara memegang pedang dan kapak. Apabila mereka “bertembung di satu kawasan di mana sekumpulan lanun sedang meratapi kematian kapten mereka yang baru sahaja tewas dalam sebuah pertempuran,” Alfhild berjaya membuatkan mereka memilihnya sebagai kapten mereka yang baru.

Tiada kisah mengenai kegiatan beliau, namun orang-orang Denmark menghantar beberapa buah ekspedisi untuk menghentikan penjarahannya, yang mengisyaratkan bahawa beliau meraih kejayaan dalam karier barunya ini. Putera Alf memimpin salah satu ekspedisi pemburuan tersebut, dan ketika Alf menjejaki Alfhild hingga ke sebuah teluk yang sempit di Finland, Alfhild memimpin sebuah armada yang terdiri dari kapal-kapal yang lebih banyak jumlahnya berbanding milik Alf. Walaupun berjumlah lebih kecil, Alf memilih untuk menyerang. Mereka berjaya menguasai satu demi satu kapal Alfhild hinggalah akhirnya dia menaiki kapal Alfhild. Dia “mara ke buritan kapal, menyembelih semua yang menentangnya.” Borgar, iaitu leftenan Alf, berjaya memukul topi salah seorang lanun sekaligus ia terpelanting ke geladak (dek) kapal.

“Melihatkan kemulusan dagunya, [Alf] menyedari bahawa dia mesti melawan dengan ciuman, bukan dengan senjata; lembing-lembing perlu dicampak, dan musuh perlu ditangani dengan cara yang lebih lembut.” (Saxo Grammaticus dalam Druett, 39)

Apabila Alf menyedari siapakah lanun tersebut, “dia meraihnya [Alfhild] dengan penuh semangat, dan membuatkan perwatakan kelelakiannya berubah menjadi kewanitaan; dan kemudian mendapatkan puteri daripadanya, (yang bernama) Gurid.” Borgar juga berkahwin, mengambil kru-kepimpinan-kedua Alfhild, iaitu Groa, sebagai isteri. Selepas itu, Alfhild menghilang dari rekod sejarah (Saxo Grammaticus dalam Druett, 39)

Adakah Alfhild benar-benar wujud? Kita tidak tahu. Sejarawan feminis, iaitu Nanna Damsholt yang mengkaji mengenai wanita-wanita Denmark zaman pertengahan, tidak meyakini bahawa Alfhild pernah wujud. Alfhild dan para pahlawan wanita lain hanya ciptaan minda para lelaki.

“Sebagai bayangan, saya rasa mereka [para pahlawan wanita] memberikan maksud yang mendalam kepada orang-orang yang diceritakan kisah ini kepadanya. Jadi, saya rasa bahawa mereka itu penting bukan sebagai teladan dari manusia sebenar, tetapi sebagai karakter fiksyen yang mengagumkan. Masyarakat pada Zaman Pertengahan tidak membezakan antara mitos dan sejarah seperti kita pada zaman sekarang.” (Stanley, 79)

Saxo Grammaticus menyelitkan dalam tulisannya mengenai kisah Alfhild untuk membuatkan para pembaca mengetahui bahawa beliau melupakan peranan tradisi yang dimainkan oleh para wanita dalam masyarakat Norse, dan bahawa beliau “mengabadikan tangannya kepada lembing-lembing yang mana sepatutnya tangan-tangan itu diabadikan kepada mesin-mesin tenun.” (Druett, 37) Penulisan beliau cenderung ke arah kepercayaan dan ajaran-ajaran Gereja pada zamannya, bukan zaman Alfhild. Apapun, beliau menulis mengenai Alfhild pada 250 tahun selepas fakta itu berlaku, dan Alfhild pula hidup sejurus sebelum Norse menjadi Kristian. Malah, apabila lanun-lanun lelaki memilih Alfhild untuk memimpin mereka, Saxo mengatakan bahawa mereka tidak memilih kerana kemahirannya, namun kerana kejelitaannya. Percampuran antara fakta dan fiksyen ini membuatkan ramai sejarawan mempersoalkan kebenaran kewujudan Alfhild, namun ahli-ahli geologi yang mengkaji susur-galur keturunan raja-raja Scandinavia telah memastikan bahawa ramai orang yang ditampilkan dalam hikayat-hikayat Norse memang benar-benar wujud.

Mungkinkah Alfhild pernah menjadi seorang ketua lanun? Mungkin. Queen Aud – mengisytiharkan dirinya sebagai Raja Dublin selepas kemangkatan suaminya iaitu Olaf the White – memimpin sebuah angkatan laut yang bergerak menuju Iceland. Hikayat Anglo-Saxon (The Anglo-Saxon Chronicle) merekodkan bahawa puteri Alfred yang Agung merupakan seorang komander cemerlang yang berkempen bersama abangnya menentang orang-orang Denmark. Maka, berkemungkinan Alfhild benar-benar wujud, namun kisahnya ditokok-tambah menerusi penceritaan lisan.

6. Untuk informasi tambahan mengenai Alfhild, saya [penulis cindyvallar] mencadangkan bacaan-bacaan berikut:

Bold in Her Breeches: Women Pirates Across the Ages disunting oleh Jo Stanley. HarperCollins, 1995.

Druett, Joan. She Captains: Heroines and Hellions of the Sea. Simon & Schuster, 2000.
Ellms, Charles. The Pirates Own Book: Authentic Narratives of the Most Celebrated Sea Robbers. Dover, 1993.

Historical Female Pirates (www.katyberry.com/Dorianne/pirates.html)
Klausmann, Ulrike, Marion Mienzerin, dan Gabriel Kuhn. Women Pirates and the Politics of the Jolly Rogers. Black Rose Books, 1997.

Lorimer, Sara. Booty: Girl Pirates on the High Seas. Chronicle Books, 2002.
Ossian, Rob. Pirate’s Cove: Alvilda (http://www.thepirateking.com/bios/alvilda.htm)
Rogozinski, Jan. Pirates! Brigands, Buccaneers, and Privateers in Fact, Fiction, and Legend. Facts on File, 1995.

Selinger, Gail. The Complete Idiot’s Guide to Pirates. Alpha Book, 2006.
Sjoholm, Barbara. The Pirate Queen: In Search of Grace O’Malley and Other Legendary Women of the Sea. Seal Press, 2004.

Artikel ini adalah terjemahan dari http://www.cindyvallar.com/alfhild.html dan dilakukan sedikit penambahan pada isi 1-4.

Penerangan dan Sumber Gambar:

Kiri = Gambar yang merujuk kepada Alfhild
https://alfhildsjourney.blogspot.com/2006/07/alfhild-pirate-princess.html

Kanan = Watak Alvida dalam anime One Piece dengan posing paling sopan
https://vignette.wikia.nocookie.net/onepiece/images/2/2b/Alvida_Loguetown.png/revision/latest?cb=20160328104104

Bawah Kiri = Peta Kawasan Alfhild menetap
http://cindyvallar.com/alfhild.html

Bawah Tengah = Gambar Longship (kapal yang digunakan oleh Alfhild)
http://cindyvallar.com/alfhild.html

Bawah Kanan = Logo One Piece
https://www.selectgame.com.br/wp-content/uploads/2011/09/One_Piece_Logo.gif


Kenapa Korang Kena Layan Drama Korea Vicenzo?

Lagi 2 episod, drama Korea sohor kini “Vincenzo” akan melabuhkan tirai.

Nak tahu kenapa ramai kata cerita ni best, memang kena tengok sendiri. Dulu aku pun skeptik dengan cerita ni, ingat cerita acah-acah cool perasan mafia. Sekali layan, terus lekat.

Orang yang suka tengok aksi dan lawak tak ada masalah untuk layan drama ni. Bagi orang yang acah thinker (macam aku), drama ni pun menyediakan banyak ruang untuk berfikir tentang persoalan yang deep-deep belaka.

Cerita ini mengisarkan tentang watak Vincenzo Cassano (yang dilakonkan oleh Song Joong-ki), seorang ahli mafia Itali (lahir Korea, tapi jadi anak angkat orang Itali) yang kembali ke Korea dan terjebak dalam konflik dengan Syarikat Babel yang diketuai oleh Jang Han-seok (dilakonkan oleh Ok Taecyeon).

Babel ni syarikat tak beretika yang buat kerja macam jual ubat palsu (yang sebenarnya dadah), pastu merasuah polis, hakim, pendakwa raya dan sebagainya demi menutup jenayahnya.

Nak lawan orang macam ni, kaedah undang-undang adalah tak berkesan. Seluruh sistem telah pun dikorup oleh Babel, malah Babel ni sanggup membunoh saksi dan peguam yang cuba mencabar diorang. Maka Vincenzo kena pakai cara di luar batas undang-undang (“cara mafia”) untuk melawan Babel. Baru buku bertemu ruas.

Babel dalam drama ni adalah sindiran kepada chaebol di Korea dalam real life. Chaebol tu kumpulan syarikat besar yang dikuasai oleh keluarga, macam Samsung, Hyundai, LG, Lotte. In fact, kes saman terhadap Babel atas penggunaan bahan beracun yang menyebabkan ramai pekerja mengidap penyakit kronik tu nampak sama dengan kes saman terhadap Samsung pada tahun 2007, di mana lebih 200 pekerja Samsung Electronics mengidap kanser (lebih 70 terkorban) akibat terdedah kepada bahan beracun dalam proses pengeluaran.

Tapi disebabkan Samsung ada pengaruh dalam kerajaan (dua bekas presiden Korea iaitu Lee Myung-bak dan Park Geun-hye menerima suapan Samsung) dan juga media (dalam drama ni pun ada tunjuk bagaimana media duk bekap Babel), keluarga mangsa perlu fight lebih 10 tahun baru Samsung mengakui kesalahan dan buat pampasan.

Sebelum ni pun ada banyak drama yang kritik chaebol macam “Secret Forest” dan “Partners for Justice”. Tapi protagonis drama-drama ni selalunya penjawat awam berintegriti macam Pendakwaraya Hwang Si-mok (Secret Forest) atau Dr. Baek Beom (Partners for Justice). Vincenzo bukan orang yang berintegriti, malah sanggup mungkir janji, ugut, menipu untuk mencapai tujuannya.

Jadi drama ni ada tagline “only evil can punish evil” (악은 악으로 처단한다, ag-eun ag-eulo cheodanhanda), yang diilhamkan oleh pepatah Itali “un diavolo scaccia l’altro” (it takes a devil to drive out another devil). Boleh nampak penulis skrip drama ni agak ambitious. Dia bukan saja nak hasilkan satu cerita beraksi tapi cuba mendalami falsafah etika tentang kebaikan/kejahatan: apa punca kejahatan, dan bagaimana manusia bertindak balas terhadap kejahatan.

Nama syarikat Babel pun bukan sebarang nama. Sesiapa yang ada ilmu asas tentang Bible Kristian mesti tau Babel tu merujuk kepada sebuah kota di Mesopotamia (Iraq) purba yang diperintah oleh Nimrod (Namrud dalam tradisi Islam). Nimrod cuba membina sebuah menara pencakar langit bagi mengagungkan kuasanya dan mencabar kuasa Tuhan. Akhirnya Tuhan menggagalkan pembinaan menara tersebut, yang kemudian dikenali sebagai Tower of Babel.

Seperti Nimrod the King of Babel, Jang Han-seok the King of Babel juga memiliki sifat takabbur (sampai tahap dia melihat diri setaraf tuhan sebab boleh kawal kehidupan orang) yang membuat dia tak serik-serik dengan jenayah sendiri. Malah dalam drama ni Jang Han-seok pun nak bina bangunan bernama Babel Tower, yang bertujuan untuk merasuah semua orang yang berpengaruh dalam masyarakat (siapa yang membantu bisnes Babel akan diberi satu lot dalam menara).

Sementara itu, firma guaman yang membantu Babel buat kerja-kerja jahat diberi nama Wusang. Dalam Bahasa Korea, perkataan Wusang (우상) juga membawa maksud “berhala” (Hanja: 偶像). Penyembah berhala ni bukan betul-betul beriman kepada “tuhan” yang disembahnya tapi lebih kepada kekayaan dan pulangan kebendaan yang dijanjikan. Sebab tu peguam-peguam di Wusang ni cuma anggap undang-undang tu sebagai alat untuk mencapai kekayaan dan kuasa, sanggup bersubahat dengan Babel.

Balik kepada ayat “only evil can punish evil”, adakah Vincenzo boleh disifatkan sebagai “evil” atau seorang “devil”? Kalau bukan, maka ayat tu memberi petanda bahawa pada akhir cerita nanti, orang yang akan menjatuhkan Babel pun semestinya seorang penjahat.

Sebelum ni aku ingat “devil” tu Jang Han-seo (adik Jang Han-seok yang kena buli dan menaruh rasa ingin memberontak), tapi selepas tengok preview Episod 19, nampaknya bukan. Sebab nampaknya Han-seo pun akan jadi mangsa Han-seok.

Sekiranya betul, Vincenzo lah “devil” yang dimaksudkan, adakah keadilan yang dicapai oleh seorang devil tu kira keadilan yang hakiki? Itu semua dilema moral yang penulis skrip (Park Jae-beom, yang juga pernah hasilkan drama deep macam “Chief Kim” dan “The Fiery Priest”) cuba sajikan kepada penonton.
Apa pun kena tunggu hujung minggu ni untuk merungkai semua persoalan.


Jatuhnya Kerajaan Malano Ditangan Kerajaan Brunei

TUGAU atau Raja Tugau merupakan pemerintah satu kerajaan kuno yang diasaskan oleh Kaum Melanau di Sarawak suatu waktu dahulu.  Menurut sastera rakyat di Sarawak digambarkan sebagai seorang yang bengis dan kejam pemerintahannya.  Dalam pada itu tidak kurang yang mempercayai bahawa raja pada satu kerajaan kuno yang dinamakan Kerajaan Malano ini hanya satu dongengan semata-mata kerana jejak ceritanya dikatakan lenyap begitu sahaja di Sarawak termasuklah kerajaannya sekali.  Mungkin di Sarawak kewujudan Tugau hanya disebut di dalam cerita rakyat sahaja tetapi jika kita mengodek pensejarahan dari Negara Brunei, Filipina mahupun manuskrip lama dari China mempunyai cerita yang sebaliknya dan berdasarkan bukti yang cukup kuat.

Dalam pada itu untuk Kerajaan Malano yang diperintah oleh Tugau sememangnya merupakan antara kerajaan yang hilang di Sarawak sepertimana yang telah dikaji oleh sejarahwan Sarawak sebelum ini.  Dan maha pentingnya kerajaan ini disebut di dalam satu manuskrip kuno orang Jawa iaitu Kekawin Nagarakretagama ditulis oleh Empu Prapanca pada tahun 1365 sebagai satu kerajaan yang bernaung dibawah kekuasaan empayar Majapahit di Borneo sama seperti Kerajaan Brunei.

“Kadangdangan, Landa, Samedang dan Tirem tak terlupakan Sedu, Baruneng, Kalka, Saludung, Solot dan Pasir Barito, Sawaku, Tabulang, ikut juga Tajung Kuteri, Malano tetap yang terpenting di Pulau Tanjungpura”.  – Nagarakretagama Tahun 1365 –

Berdasarkan kepada kedua-dua petikan ini sudah cukup jelas membuktikan bahawa Brunei atau digelar Baruneng mahupun Malano pada masa itu adalah antara kerajaan-kerajaan yang yang tegak berdiri di Tanjungpura atau Borneo.  Kemudian apabila kekuasaan Majapahit menjadi lemah maka Brunei mampu melepaskan dirinya dari cengkaman Majapahit lantas menjadi antara kerajaan yang kuat sehingga akhirnya berjaya menjadikan banyak kerajaan lama di yang pernah wujud di Borneo menjadi naungannya.

Jika kita merujuk kepada satu kompilasi buku yang menghimpunkan cerita Brunei di dalam sejarah China yang bertajuk “Brunei Dalam Sejarah China” ada menyatakan secara terperinci apakah wilayah jajahan Brunei pada abad ke-12 dan 13 Masihi melalui petikan daripada Da De Nan Hai Zhi iaitu;

“kawasan Xiao Dong Yang dibawah penguasaan Negeri Fu Ni termasuklah Ma Li Lu (Manila), Ma Ye (Luzon), Mei Kun, Pu Duan (Panay), Su Lu (Sulu), Sha Hu Zhong (Marudu), Ya Chen (Igan), Odjuton (Tutong) dan Wen Du Ling (Bintulu).

Kenyataan ini sudah tentu turut membuktikan bahawa Kerajaan Malano dahulukala mempunyai empayar yang cukup besar iaitu membentang dari Mukah sehingga ke Tutong iaitu satu wilayah di dalam Negara Brunei sekarang.  Berbicara dari konteks ini juga perlulah diketahui bahawa Ya Chen atau Igan adalah merujuk kepada pusat pemerintahan Kerajaan Malano dibawah Raja Tugau (Andreini 1931; Anonymous 1907; Lawrence 1909 & 1911).  Di dalam satu manuskrip kuno Orang Bisaya di Pulau Panay iaitu Magratas, Tugau juga disebut sebagai Raja Macatunao.  Dan Kerajaan Malano dibawah tokoh lagenda kaum Melanau di Sarawak ini empayarnya di Odjuton atau Tutong dipercayai bukanlah diperintah secara langsung oleh beliau sebaliknya dijaga sepenuhnya oleh adik iparnya yang bernama Basiong (Andreini 1931; Anonymous 1907; Lawrence 1909 & 1911).

Dalam pada itu sekitar tahun 2002 pula satu tapak arkeologi telah ditemui di satu cabang Sungai Brunei di dalam wilayah Brunei Muara iaitu yang digelar Tapak Arkeologi Sungai Limau Manis pula mengesahkan lagi bahawa suatu waktu dahulu sebelum Kota Batu menjadi ibu negara Brunei telahpun wujud ketamadunan disitu. Dan jika kita mengambilkira kedudukan Sungai Limau Manis yang hanya terletak kira-kira 22 km dari Bandar Seri Begawan dan berada di sempadan Limbang/Brunei hanya beberapa minit perjalanan dari Tutong yang kita kenali sekarang.

Menurut apa yang dicatatkan di dalam “The Islamic Sultanate Of Brunei: Past and Present Culture” menyatakan bahawa:

“The abundant quantities of archaeological artifacts discovered in this vast area proves that the Sungai Limau Manis site was the largest settlement area in I the 1Oth-14th centuries AD (based on the dating of Chinese ceramics). The discovery of such artifacts like iron slag, crucibles, metals objects, boat remnants, wooden mortars, coins and others shows that the people practiced daily activities like fishing, collecting shells, farming, metal smiting, trading, etc. The people were pagan and practiced animism.The site declined when Kota Batu became the capital of Brunei and a major settlement area and trade centre”.

Keberadaan wujudnya wilayah kerajaan lain di Brunei sudah tentu menjadi satu kegusaran kepada pemerintahnya yang baru maka kekuasaan mereka harus dihentikan pada waktu itu.  Perang habis-habisan Kerajaan Brunei ke atas Igan mahupun Tutong ada dinyatakan di dalam satu manuskrip kuno Brunei yang bernama Syair Awang Semaun.  Melalui bait-bait syair cukup jelas menyatakan ianya terjadi semasa Sultan Muhammad Syah berkuasa.

Pada awalnya sebagai satu kerajaan yang kuat, Sultan Muhammad Syah tidak mahu berperang dan lebih kepada menggunakan corak diplomasi.  Jadi dikala itulah baginda menitahkan seorang pahlawan Brunei bernama Pembakal Bangis ke Tutong.  Namun pada waktu itu yang hanya ada di Tutong adalah  seorang pemimpin Tutong bernama Mawangga yang juga bertindak sebagai orang kanan Basiung.  Maksud kedatangan Pembakal Bangis ke Tutong disampaikan kepada Mawangga iaitu mahukan Kerajaan Malano di Tutong untuk menerima Kerajaan Brunei sebagai Negara “Junjungan” mereka.  Walau bagaimanapun, Mawangga tidak bukanlah individu yang mampu memberi kata putus kerana beliau hanya “hamba jarahan” kepada Basiung pada waktu itu. Bagi mengelakkan pertumpahan darah yang lebih besar di Tutong, Mawangga menyarankan agar Pembakal Bangis untuk ke Igan iaitu pusat pemerintahan Kerajaan Malano menemui Basiung dan Tugau sendiri dengan ditemani oleh beliau.

Ketika di Igan, Pembakal Bangis berjaya menemui Basiung dan Tugau lantas menyampaikan maksud yang serupa sepertimana yang diperkatakannya kepada Mawangga di Tutong sebelumnya.  Namun jawapan Basiung yang cukup mencabar Pembakal Bangis iaitu beliau mengatakan bukanlah Malano yang harus tunduk kepada Brunei sebaliknya Brunei yang harus menyembah Malano pada waktu itu.  Sebagai seorang tetamu, Pembakal Bangis tidak mahu membuat onar di Negara orang dan sebelum berlalu pergi, beliau sempat memberikan tempohmasa selama sembilan hari untuk Basiung dan Tugau mengadap Sultan Muhammad Syah atau bersiap sedialah dengan segala kekuatan mereka untuk bertingkah dengan Brunei.  Lantas dijawab oleh Basiung bahawa Brunei harus segera menyerang Malano dan jangan sampai Malano yang akan terlebih dahulu menyerang Brunei kelak.

Sekembalinya Pembakal Bangis ke Brunei segala hal yang berlaku di Igan diceritakan kepada Sultan Muhammad Syah sehingga menyebabkan baginda murka.  Tercabar dengan jawapan daripada Basiung menyebabkan baginda memerintahkan gendang kebesaran kerajaan dipalu bagi memanggil panglima-panglima terkuat Brunei mengadap baginda.  Maka muncullah Patih Barbai, Damang Sari, Awang Jarambak, Layla Langgung dan yang lain di istana Brunei.  Cabaran Basiung daripada Kerajaan Malano itu dianggap sebagai satu hinaan kepada mereka lantas mereka sehati sejiwa untuk mengajar sikap biadap Basiung dan perang terhadap Kerajaan Malano sudah tidak mampu untuk dielakkan lagi.

Menurut sejarahnya perang Brunei melawan Malano berlaku di bumi Igan sendiri.  Perang penuh epik ini dikatakan berlangsung selama sembilan bulan lamanya.  Basiung dan Tugau yang mengetahui bahawa Malano akan diserang sudahpun mempersiapkan diri bergabung dengan Sambas, Matu, Sadong dan Sarikei. Hasilnya kekuatan Kerajaan Malano menjadi besar iaitu seramai 9,000 orang kesemuanya berkumpul di Igan.  Di pihak Brunei yang diketuai oleh Awang Semaun, Awang Jarambak dan Damang Sari pula turut tidak kurang hebatnya malah  mereka bersatu dengan Orang Murut yang cukup terkenal dengan perang kayau mereka.

Walau mempunyai jumlah kekuatan yang cukup besar pada masa itu, namun Malano masih tidak mampu untuk melawan Brunei.  Menurut ceritanya dikatakan banyak kepala yang berpisah dari badan di pihak Malano dek kerana kayau yang dijalankan oleh Orang Murut.  Sesetengah penceritaan menyatakan dalam perang ini, bakul geranjang orang Murut yang dibawa ke medan perang tidak mencukupi untuk membawa kepala orang Malano kembali ke rumah panjang mereka sebagai piala kemenangan.  Kekalahan di pihak Kerajaan Malano dibawah Basiung dan Tugau menyebabkan kemusnahan yang teruk kerana rumah panjang mereka habis dibakar menjadi arang. Harta-harta mereka yang bernilai dijarah berhabis-habisan manakala kaum wanita dan anak-anak kecil ada yang dibunuh atau dibawa pulang ke Brunei untuk menjadi hamba sahaya pada masa itu.

Mengetahui bahawa Malano sudah diambang kekalahan menyaksikan Basiung dan Tugau telah cuba menyembunyikan diri mereka namun Patih Barbai dan orang-orangnya sudah terlebih dahulu dapat menjejaki mereka.  Akhirnya kedua-duanya dikepung dan ada penceritaan mengatakan Patih Barbai telah meletakkan pedangnya di leher Basiung dan Tugau dengan mendesak mereka untuk menerima kekuasaan Brunei dan menjadi hamba kepada Sultan Muhammad Syah.  Mahu tidak mahu, Basiung dan Tugau akhirnya akur dan membenarkan Brunei mengambil wilayah-wilayah yang ada dibawah kekuasaan Kerajaan Malano pada waktu itu.

Tidak terhenti disitu kerana pada saat itu juga menyaksikan satu persatu wilayah Malano menjadi hak Brunei dan mana-mana yang enggan menerima kekuasaan Brunei akan diperangi berhabis-habisan.  Oya, Matu, Mukah sehingga ke Sambas akhirnya menjadi salah satu pembentuk empayar Kerajaan Brunei.  Turut diperangi oleh Brunei pada masa itu adalah mereka yang membantu Malano di dalam perang iaitu seperti Sarikei, Rajang, Sadung, Sarawak, Tanjung Datu dan Lingga. Seteru kuat Sambas iaitu Pontianak dan Sanggau turut menerima nasib yang sama kerana tidak mahu adanya mana-mana kerajaan di Borneo yang berani memerangi Brunei.

Kejatuhan satu kerajaan kuno yang berpusat di Igan bukanlah hilang sebegitu sahaja sebaliknya kerajaan ini binasa akibat kalah di dalam peperangan. Sejarah kejatuhan dari  sebuah kerajaan yang kuat ini cukup lengkap penjelasan sejarahnya di pihak sejarah Brunei.  Cuma sayangnya untuk rakyat Malaysia amnya dan Sarawak pengetahuan mengenai sejarahnya masih terlalu sedikit.

-HB-

#KamekSayangSarawakBah!

Rujukan:


Ramai Sultan-Sultan Alam Melayu Yang Soleh, Mengapa Dipandang Susuk Yang Zalim?

Saya sering ditanya, mengapa sultan-sultan atau raja-raja di Alam Melayu dulu bersikap negatif (zalim, suka berfoya dan sebagainya)?

Saya menjawab, dalam mana-mana sistem pemerintahan dan dinasti kesultanan selain Khulafa Ar-Rasyidin, mesti ada raja yang soleh dan raja yang kurang baik peribadinya. Sama ada kerajaan Umayyah, Abbasiyah, Uthmaniyah dan lain-lain.

Dalam dinasti Kesultanan Mughal di India, ada pemimpin yang soleh seperti Aurangzeb dan ada pemimpin yang zalim seperti Akbar Khan.

Malah setahu saya, sezalim sultan-sultan atau raja-raja di Alam Melayu, tiada yang lebih teruk berbanding Maharaja Akbar Khan. Dosa Akbar Khan yang mencipta agama baru iaitu Din Ilahi adalah terlalu besar untuk dibandingkan.

Sultan Mahmud Syah Melaka yang memiliki sikap-sikap yang negatif seperti berlaku zalim dan bernafsu buas seperti yang dicatatkan dalam Sulalatus Salatin, tetap memiliki sikap-sikap yang positif seperti menghormati guru dan ulama.

Ketika Sultan Mahmud berguru ke rumah Maulana Yusuf, baginda pergi berjalan kaki dan menggelarkan dirinya ‘faqir’ ketika berbicara dengan Maulana Yusuf.

Pemimpin-pemimpin yang lahir dari sistem demokrasi juga ramai yang zalim dan korup. Lihat sahaja pemimpin-pemimpin di Amerika Selatan, Afrika, Bangladesh dan lain-lain. Lihat sahaja penyelewengan yang dilakukan oleh Alberto Fujimori, Joseph Estrada, Khaleda Zia dan ramai lagi. Semua pemimpin ini lahir dari sistem demokrasi.

Negara Venezuela yang kononnya menjunjung sistem demokrasi-sosialis (democratic-socialism) pula kini menghadapi kemusnahan ekonomi. Rakyatnya terpaksa beratur sehingga empat jam semata-mata untuk membeli dua kampit tepung.

Sultan-sultan di Alam Melayu (Nusantara) pada zaman dahulu ramai yang berperibadi soleh. Namun mengapa kita hanya memandang mereka yang berperibadi tholeh (negatif)?

Berikut adalah contoh sultan-sultan yang soleh di Nusantara :-

1) Sultan Malikuz Zahir Thani (Samudera Pasai) diakui oleh Ibnu Battutah sebagai sultan yang dermawan dan tawaduk. Baginda juga seorang yang faqih dalam ilmu fiqh sehingga sering mengadakan majlis muzakarah ilmu-ilmu fiqh.

2) Sultan Alauddin Mansur Syah Aceh sangat tegas melaksanakan syariat dan syiar Islam. Segala kegiatan maksiat dicegah dengan tegas. Baginda memerintahkan semua hulubalangnya untuk memelihara janggut bagi mengikuti Sunnah Rasulullah SAW.

3) Sultan Iskandar Muda Aceh telah menghabiskan usianya dalam usaha membebaskan bumi Melaka dari cengkaman Portugis. Baginda telah menubuhkan sebuah majlis penasihat Sultan yang dianggotai oleh 22 orang ulama. Baginda akan merujuk para ulama dalam setiap tindakannya.

4) Sultan Ala’uddin Melaka menggerakkan usaha dakwah dari Melaka. Baginda berjaga malam untuk menjaga maslahah rakyatnya. Baginda juga mengajarkan ilmu agama kepada raja-raja di bawah naungannya dan kaum kerabatnya.

5) Ramai dari sultan di Alam Melayu yang merupakan ulama yang soleh. Antaranya Sultan Sharif Ali, Sultan Syarif Hidayatullah, Sultan Maulana Hasanuddin, Sultan Maulana Yusuf, Sultan Syariful Hashim dan ramai lagi.

6) Sultan Idrus Qaimuddin Al Buthoni, Sultan Kerajaan Buton diiktiraf sebagai seorang ulama besar Buton dan syeikh tarekat Sammaniyah-Khalwatiyah. Terkenal dengan hidupnya yang zuhud. Baginda telah mengarang lebih dari 17 buah kitab-kitab dalam bahasa Arab, Melayu dan Buton.

7) Ramai dari sultan di Alam Melayu yang turun langsung ke medan jihad dan berperang dengan musuh Allah sang penjajah. Ramai yang beroleh kemenangan seperti Sultan Saiful Rijal Brunei dan Sultan Babullah Ternate. Ramai yang ditawan seperti Sultan Mahmud Badruddin II Palembang dan Sultan Ageng Tirtayasa Banten. Ramai juga yang mati syahid seperti Pati Unus (Sultan Demak), Sultan Khairun Ternate dan Raja Haji Fisabilillah.

8) Sultan Mansur Kelantan yang terkenal dengan kewarakannya telah mengeluarkan perintah menutup aurat kepada semua rakyat Kelantan yang mukallaf. Syeikh Ahmad al-Fathani pernah membuat doa yang khusus untuk baginda.

9) Sultan Zainal Abdin III Terengganu juga terkenal dengan kealimannya dan sebagai ahli zikir. Baginda telah menggubalUndang-undang Tubuh Kerajaan Terengganu yang dinamakan Itqan al-Muluk bi Ta’dil al-Suluk. Syeikh Ahmad al-Fathani pernah mengarang syair tentang kesolehan Sultan Zainal Abidin III.

10) Sultan Iskandar Syah Perak, Sultan Muhammad Jiwa Kedah, Sultan Abdul Ghafur Muhyiddin Pahang, Sultan Alaiddin Sulaiman Shah Selangor turut memiliki peribadi yang soleh. Mereka mendapat pendidikan dan tarbiah yang jitu dari para alim ulama di Tanah Melayu.

Banyak lagi sejarah sultan-sultan yang soleh di Alam Melayu. Begitu ramainya sultan yang soleh hingga saya telah pun membuat buku tentang mereka.